Proposta għal REGOLAMENT TAL-PARLAMENT EWROPEW U TAL-KUNSILL dwar il-produzzjoni organika u t-tikkettar ta’ prodotti organiċi, li jemenda r-Regolament (UE) Nru XXX/XXX tal-Parlament Ewropew u tal-Kunsill [Regolament dwar il-Kontrolli Uffiċjali] u li jirrevoka r-Regolament tal-Kunsill (KE) Nru 834/2007 /* COM/2014/0180 final - 2014/0100 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA 1.1. Ir-raġunijiet għall-proposta u l-għanijiet tagħha Matul l-aħħar għaxar snin, is-suq organiku kien ikkaratterizzat minn żvilupp dinamiku xprunat minn tkabbir kbir fid-domanda. Mill-1999, is-suq globali madwar id-dinja għall-ikel organiku espanda b’erba’ darbiet. Fl-Unjoni Ewropea (l-Unjoni), l-erja tal-produzzjoni organika irduppjat. Kull sena, 500000 ettaru ta’ art jiġu kkonvertiti għall-biedja organika Madankollu, la l-provvista interna u lanqas il-kuntest leġiżlattiv ma laħħqu ma’ din l-espansjoni tas-suq. Ir-regoli tal-produzzjoni ma jqisux biżżejjed it-tħassib u l-aspettattivi tal-konsumaturi u taċ-ċittadini; ir-regoli tat-tikkettar huma kkumplikati; ġew identifikati d-dgħjufijiet fis-sistema ta’ kontroll u fl-iskema tal-kummerċ. Il-leġiżlazzjoni hija kumplessa u tinvolvi livell għoli ta’ piż amministrattiv li qed iżomm lill-bdiewa żgħar milli jingħaqdu mal-iskema organika tal-Unjoni. Uħud mill-eżenzjonijiet li kienu meħtieġa għall-iżvilupp tas-settur jidhru li ma għadhomx iġġustifikati. Il-proposta għandha l-għan li ttejjeb il-leġiżlazzjoni dwar produzzjoni organika bl-għanijiet li: (1) jitneħħew l-ostakli għall-iżvilupp sostenibbli tal-produzzjoni organika fl-Unjoni, (2) tkun iggarantita l-kompetizzjoni ġusta għall-bdiewa u għall-operaturi u s-suq intern ikun jista' jibda jaħdem b’mod iktar effiċjenti, (3) tinżamm jew titjieb il-fiduċja tal-konsumatur fil-prodotti organiċi. 1.2. Il-kuntest ġenerali Meta adotta r-Regolament tal-Kunsill (KE) Nru 834/2007 dwar il-produzzjoni organika u t-tikkettar ta' prodotti organiċi[1] il-Kunsill, identifika serje ta’ kwistjonijiet li dwarhom il-Kummissjoni ġiet mitluba tissottometti rapport lill-Parlament Ewropew u lill-Kunsill, wara li tkun analizzat l-esperjenza miksuba mill-applikazzjoni tar-Regolament (KE) Nru 834/2007. Il-Kunsill adotta l-konklużjonijiet dwar ir-rapport tal-Kummissjoni[2] waqt il-laqgħa tiegħu dwar l-Agrikoltura u s-Sajd tat-13 u l-14 ta’ Mejju 2013[3] u talab lill-Istati Membri u lill-Kummissjoni biex jiżviluppaw is-settur tal-produzzjoni organika f’livell ambizzjuż billi jirrevedu l-kuntest ġuridiku kurrenti, bl-għan li jtejbu l-użu tiegħu filwaqt li jipprevedu perjodu ta’ stabbiltà u ċertezza, u bl-għan li jkun hemm aktar kjarifikazzjoni u simplifikazzjoni u li jiġu indirizzati l-kwistjonijiet pendenti kurrenti li jitolbu żvilupp ulterjuri. Ir-reviżjoni tal-leġiżlazzjoni dwar il-produzzjoni organika hija parti mill-Programm dwar l-Idoneità u l-Prestazzjoni tar-Regolamentazzjoni tal-Kummissjoni[4]. Ir-reviżjoni tipprovdi opportunità lill-Kummissjoni biex tallinja s-setgħat ta’ implimentazzjoni fir-Regolament tal-Kunsill (KE) Nru 834/2007 mad-differenzjazzjoni bejn is-setgħat iddelegati u s-setgħat ta’ implimentazzjoni tal-Kummissjoni introdotti bl-Artikoli 290 u 291 tat-Trattat dwar il-Funzjonament tal-Unjoni Ewropea (TFUE). 1.3. Id-dispożizzjonijiet eżistenti f’dan il-qasam L-ewwel biċċa leġiżlazzjoni tal-Unjoni dwar il-produzzjoni organika ġiet adottata fl-1991. Ir-Regolament tal-Kunsill (KEE) Nru 2092/91 ipprovda definizzjoni ġuridika tal-produzzjoni organika permezz ta’ regoli tal-produzzjoni, u stabbilixxa r-rekwiżiti għall-kontroll u t-tikkettar u r-regoli għall-importazzjoni ta’ prodotti organiċi. Dan ipprovda bażi għall-protezzjoni tal-konsumatur u tal-produtturi organiċi kontra dikjarazzjonijiet foloz u qarrieqa marbutin mal-produzzjoni organika. Il-leġiżlazzjoni ġiet riveduta bl-adozzjoni tar-Regolament tal-Kunsill (KE) Nru 834/2007 f’Ġunju 2007, li b’mod partikolari: – iddefinixxa iktar x’inhi l-produzzjoni organika billi ddeskriva l-għanijiet u l-prinċipji tagħha, – tejjeb l-armonizzazzjoni tar-regoli tal-produzzjoni organika fl-Unjoni, billi temm ir-regoli nazzjonali dwar prodotti li ġejjin mill-annimali, – introduċa l-possibbiltà ta’ eċċezzjonijiet għar-regoli taħt ir-responsabbiltà tal-Istati Membri (SM) iżda b’limitazzjonijiet stretti u għal perjodu ta’ żmien limitat, – rabat is-sistema ta’ kontroll organiku mas-sistema ta’ kontrolli uffiċjali tal-ikel u tal-għalf prevista fir-Regolament (KE) Nru 882/2004[5] u għamel obbligatorja l-akkreditazzjoni tal-korpi privati ta’ kontroll, – irristruttura r-reġim tal-importazzjoni: minbarra r-rikonoxximent ta’ pajjiżi terzi għall-finijiet ta’ ekwivalenza, l-Unjoni Ewropea tirrikonoxxi korpi ta’ kontroll (CBs) attivi f’pajjiżi terzi għall-finijiet tal-ekwivalenza jew tal-konformità. Is-sistema preċedenti ta’ awtorizzazzjonijiet individwali mogħtija mill-Istat Membru kunsinna b’kunsinna tneħħiet mir-Regolament bażiku u issa qed tiġi eliminata gradwalment. 1.4. Konsistenza ma’ politiki oħrajn Din l-inizjattiva tfittex l-għanijiet tal-Komunikazzjoni dwar ir-Regolamentazzjoni Intelliġenti fl-Unjoni Ewropea. Wieħed mill-għanijiet tar-reviżjoni huwa li l-piżijiet leġiżlattivi jitħaffew. Hija konformi mal-qafas ġenerali tal-Istrateġija Ewropa 2020 b’mod partikolari rigward il-prijorità ta’ tkabbir sostenibbli u l-promozzjoni ta’ ekonomija iktar effiċjenti fir-riżorsi, iktar ekoloġika u iktar kompetittiva. Hija konsistenti mar-riforma tal-Politika Agrikola Komuni (PAK), li tifforma l-qafas kumplessiv għall-iżvilupp tal-agrikoltura fl-Unjoni għall-perjodu 2014-2020[6]. L-għan tad-dispożizzjonijiet il-ġodda huwa kompetittività sostenibbli sabiex jinkiseb settur tal-produzzjoni tal-ikel li huwa ekonomikament vijabbli, flimkien ma’ ġestjoni sostenibbli tar-riżorsi naturali li ġejjin mill-art tal-Unjoni, li fih il-produzzjoni organika ġiet identifikata bħala element ewlieni. Il-proposta tikkunsidra l-Politika Komuni tas-Sajd il-ġdida fir-rigward tal-akkwakultura li għandha rwol ewlieni biex tiżgura s-sostenibbiltà, is-sigurtà tal-ikel għal tul ta’ żmien kif ukoll it-tkabbir u l-impjieg filwaqt li tnaqqas il-pressjoni fuq stokkijiet ta’ ħut salvaġġ, fil-kuntest ta’ domanda globali dejjem tikber għal ikel akkwatiku. Hija wkoll konsistenti mal-proposta tal-Kummissjoni għal regolament ġdid tal-Kunsill u tal-Parlament dwar kontrolli uffiċjali[7] li għandha l-għan li tikkonsolida l-approċċ integrat fl-oqsma kollha marbutin mal-katina tal-ikel billi tirrazzjonalizza u tissimplifika l-qafas leġiżlattiv globali filwaqt li, fl-istess ħin, issegwi l-għan ta’ regolamentazzjoni aħjar. B’mod partikolari, id-definizzjonijiet huma allinjati u/jew iċċarati skont il-każ, u d-dispożizzjonijiet ta’ kontroll speċifiċi meħtieġa huma proposti li jiġu integrati fil-qafas leġiżlattiv uniku għall-kontrolli uffiċjali. Fl-aħħar nett, l-iskema ta’ produzzjoni organika tifforma parti mill-iskemi tal-Unjoni tal-kwalità tal-prodott agrikolu flimkien mal-indikazzjonijiet ġeografiċi, l-ispeċjalitajiet tradizzjonali ggarantiti, u l-prodotti tal-iktar reġjuni mbiegħda tal-UE u taż-żoni muntanjużi, kif enfasizzat fil-Komunikazzjoni tal-Kummissjoni lill-Parlament Ewropew u lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar politika għall-kwalità tal-prodott agrikolu, u indikata fir-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità[8]. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT 2.1. Il-konsultazzjonijiet Is-sitwazzjoni kurrenti ġiet analizzata fid-dettall abbażi tal-informazzjoni miġbura matul sensiela ta’ seduti tal-partijiet ikkonċernati li għalihom il-Kummissjoni stiednet 70 espert u akkademiku biex jiddiskutu bis-sħiħ l-isfidi kurrenti u futuri li qed iħabbat wiċċu magħhom is-suq organiku. Il-Kummissjoni nediet konsultazzjoni onlajn fil-bidu tal-2013. Ġew sottomessi madwar 45 000 risposta bħala tweġiba għall-kwestjonarju u waslu kważi 1 400 kontribuzzjoni ħielsa. Il-biċċa l-kbira (96%) tar-risposti tressqu minn ċittadini tal-Unjoni Ewropea, filwaqt li l-4 % li kien fadal intbagħtu mill-partijiet ikkonċernati. Barra minn hekk, il-partijiet ikkonċernati fis-settur ġew infurmati u kkonsultati dwar ir-reviżjoni f’diversi laqgħat tal-Grupp Konsultattiv dwar il-Biedja Organika. L-Istati Membri, bħala awtoritajiet kompetenti inkarigati mill-implimentazzjoni tal-leġiżlazzjoni, inżammu infurmati u kkonsultati dwar aspetti tekniċi tal-analiżi. 2.2. L-eżitu ewlieni tal-konsultazzjonijiet Dawk li wieġbu għall-konsultazzjoni pubblika huma kkonċernati b’mod partikolari mill-kwistjonijiet tal-ambjent u tal-kwalità Huma jixtiequ li r-regoli Ewropej tal-produzzjoni organika jissaħħu, u jixtiequ li jkollhom regoli uniformi tal-produzzjoni organika għall-bdiewa u għall-operaturi l-oħrajn madwar l-Unjoni. Għaldaqstant, il-biċċa l-kbira hija favur li l-eċċezzjonijiet għar-regoli jintemmu. Ġew espressi aspettattivi għoljin fir-rigward tar-reżidwi tal-prodotti u s-sustanzi li mhumiex awtorizzati għall-użu fil-produzzjoni organika. Il-logo tal-produzzjoni organika tal-Unjoni Ewropea ġie kklassifikat daqs il-logos nazzjonali bħala mezz biex jintgħarfu l-prodotti organiċi. Il-biċċa l-kbira taċ-ċittadini u l-partijiet ikkonċernati jafdaw is-sistema ta’ kontroll tal-produzzjoni organika filwaqt li jikkunsidraw li tista’ tiġi mtejba, b’mod partikolari bl-introduzzjoni ta’ ċertifikat elettroniku. Huma wkoll favur iċ-ċertifikazzjoni bħala gruppi għall-bdiewa ż-żgħar. Il-bżonn li titjieb il-leġiżlazzjoni dwar produzzjoni organika huwa rikonoxxut b’mod wiesa’ mis-settur organiku. Hemm ukoll ftehim wiesa’ li l-produzzjoni organika għandha tibqa’ qrib il-prinċipji u l-objettivi tagħha u li l-eċċezzjonijiet għar-regoli għandhom jintemmu. 2.3. Il-valutazzjoni tal-impatt Il-valutazzjoni tal-impatt qabblet tliet xenarji alternattivi ta’ politika: – L-istatus quo imtejjeb, ibbażat fuq titjib u infurzar aħjar tal-leġiżlazzjoni kurrenti. – L-għażla mmotivata mis-suq, li għandha l-għan li tipprovdi l-kundizzjonijiet meħtieġa biex jirrispondu b’mod dinamiku għal żviluppi ulterjuri tas-suq b’regoli iktar flessibbli. Regoli eċċezzjonali li ilhom stabbiliti se jiġu integrati fir-regoli ta’ produzzjoni. – Il-mira tal-għażla mmotivata mill-prinċipju hi li terġa’ tiffoka l-produzzjoni organika fuq il-prinċipji tagħha, li jiġu riflessi aħjar fir-regoli tal- produzzjoni. Ir-regoli eċċezzjonali jintemmu. It-tliet għażliet ta’ politika ġew ivvalutati kontra l-potenzjal tagħhom li jiksbu l-għanijiet tal-PAK 2020, l-għanijiet ta’ politika speċifika u għanijiet operattivi għar-reviżjoni u f’termini ta’ effettività u effiċjenza. L-għażla motivata mill-prinċipju għandha prestazzjoni aħjar skont il-kriterji kollha evalwati, segwita mill-għażla mmotivata mis-suq u finalment mill-istatus quo imtejjeb. L-għażla mmexxija mill-prinċipju hija mistennija tipproduċi r-riżultati li ġejjin: – Perspettiva pożittiva tas-suq, bis-saħħa tal-fiduċja ikbar tal-konsumatur, li aktarx li tkun tappoġġja l-prezzijiet tal-prodotti organiċi u tiġbed nies ġodda, – It-tneħħija ta’ eċċezzjonijiet għar-regoli għandha tikkontribwixxi għall-iżvilupp ta’ inputs organiċi, b’mod partikulari ż-żrieragħ, – Regoli ta’ produzzjoni aktar ċari u sempliċi jagħmlu s-settur aktar attraenti, – Il-kompetizzjoni se ssir iktar ġusta permezz ta’ armonizzazzjoni iktar qawwija, regoli iktar sempliċi u iktar ċari u ċ-ċaqliq mill-ekwivalenza għall-konformità għar-rikonoxximent ta’ korpi ta’ kontroll f’pajjiżi terzi, – Il-fiduċja tal-konsumatur għandha tikber minħabba t-titjib tas-sistema ta’ kontrolli u regoli ta’ produzzjoni armonizzati li jqisu t-tħassib soċjetali li qed jevolvi (sistemi ta’ ġestjoni ambjentali għall-proċessuri u l-kummerċjanti, it-trattament xieraq tal-annimali), – Approċċ ibbażat fuq ir-riskju huwa mistenni li jtejjeb l-effettività u l-effiċjenza tal-kontrolli u jikkontribwixxi, flimkien ma’ reġim ta’ importazzjoni aktar affidabbli, għall-prevenzjoni tal-frodi, – Impatti ambjentali pożittivi assoċjati mal-produzzjoni organika se jiġu enfasizzati billi jintemmu r-regoli eċċezzjonali, – It-trattament xieraq tal-annimali se jiżdied permezz tat-tneħħija tal-eċċezzjonijiet. Il-valutazzjoni tal-impatt ikkonkludiet li l-għażla preferuta kienet l-għażla mmotivata mill-prinċipju, flimkien mal-inklużjoni tat-titjib propost fl-istatus quo imtejjeb u b’xi għażliet sekondarji. Matul il-proċess kollu ngħatat attenzjoni partikolari għas-simplifikazzjoni. L-għażla preferuta se: – tikkjarifika d-dispożizzjonijiet dwar il-kamp ta' applikazzjoni, ir-regoli tal-produzzjoni, it-tikkettar u l-kontrolli, – tneħħi d-dispożizzjonijiet li mhumiex effettivi, – tillimita l-ambitu tal-Istati Membri li jagħtu eċċezzjonijiet għar-regoli, – tissimplifika r-reġim tal-importazzjoni, – tissimplifika r-rekwiżiti għall-bdiewa ż-żgħar, b’mod partikolari bl-introduzzjoni taċ-ċertifikazzjoni bħala gruppi. Fir-rigward tal-ispejjeż amministrattivi, il-proposta kurrenti se twassal għat-tneħħija ta’ 37 minn 135 obbligi ta’ informazzjoni eżistenti imposti fuq operaturi u amministrazzjonijiet organiċi. 3. L-ELEMENTI LEGALI TAL-PROPOSTA 3.1. Sommarju tal-azzjoni proposta Il-produzzjoni organika trid tkompli tirrispetta s-sett ta’ prinċipji li jirriflettu l-aspettattivi tal-konsumaturi mill-qrib. Ir-regoli tal-produzzjoni speċifiċi huma miġbura flimkien f’Anness mar-Regolament propost, u għaldaqstant jindirizzaw il-kwistjoni ta’ leġġibbiltà. Ir-regoli ta’ produzzjoni huma msaħħa u armonizzati billi jitneħħew l-eċċezzjonijiet, ħlief fejn jenħtieġu miżuri temporanji li jippermettu li l-produzzjoni organika tkompli jew terġa’ tibda f’każ ta’ ċirkostanzi katastrofiċi. L-ażjendi agrikoli organiċi għandhom jiġu ġestiti bis-sħiħ skont ir-rekwiżiti applikabbli għall-produzzjoni organika u r-rikonoxximent retroattiv tal-perjodu ta’ konverżjoni fil-prinċipju ma għadux possibbli. L-ingredjenti agrikoli użati fil-kompożizzjoni tal-prodotti organiċi pproċessati għandhom ikunu esklussivament organiċi. Bl-eċċezzjonijiet tal-mikroimpriżi, l-operaturi organiċi minbarra l-bdiewa jew l-operaturi li jipproduċu l-alka jew l-annimali tal-akkwakultura, huma mitluba jiżviluppaw sistema biex titjieb il-prestazzjoni ambjentali tagħhom. Is-sistema ta’ kontroll hija mtejba bl-integrazzjoni tad-dispożizzjonijiet kollha relatati mal-kontroll f’test leġiżlattiv uniku taħt il-proposta tal-Kummissjoni għal-Regolament dwar kontrolli uffiċjali u attivitajiet uffiċjali oħrajn rigward l-ikel u l-għalf. Konsegwentement, l-operaturi, l-awtoritajiet kompetenti, l-awtoritajiet u l-korpi tal-kontroll mhux se jibqa’ jkollhom bżonn żewġ testi leġiżlattivi differenti għad-dispożizzjonijiet marbutin mal-kontrolli. Il-kontrollabbiltà hija msaħħa mill-kjarifikazzjoni, is-simplifikazzjoni u l-armonizzazzjoni tar-regoli tal-produzzjoni u t-tneħħija ta’ serje ta’ eċċezzjonijiet possibbli għal regoli bħal dawn. Il-proposta tfittex li telimina l-possibbiltà ta’ eżenzjoni għal ċertu tipi ta’ bejjiegħa bl-imnut prevista fir-Regolament (KE) Nru 834/2007 li wasslet għal interpretazzjonijiet u prattiki differenti fl-Istati Membri kollha u għamlet il-ġestjoni, is-superviżjoni u l-kontroll iktar diffiċli. L-approċċ ibbażat fuq ir-riskju għal kontrolli uffiċjali huwa rrinfurzat bit-tneħħija tar-rekwiżit għal verifika annwali obbligatorja tal-konformità tal-operaturi kollha prevista fir-Regolament (KE) Nru 834/2007. Dan se jwassal biex tiġi adattata l-frekwenza tal-kontroll, permezz ta’ atti delegati li jridu jiġu adottati skont ir-Regolament (UE) Nru XX/XXX (Regolament dwar il-Kontrolli Uffiċjali), sabiex l-operaturi li għandhom profil ta’ riskju żgħir jistgħu jiġu spezzjonati fiżikament inqas minn darba fis-sena u/jew soġġetti għal spezzjonijiet fiżiċi annwali mnaqqsa, filwaqt li operaturi li għandhom riskju ikbar se jkunu iktar fil-mira. Għaldaqstant, se jkun hemm bilanċ iktar ġust tal-pressjoni tal-kontroll fuq l-operaturi, b’piż imnaqqas fuq dawk li għandhom rekord ippruvat ta’ konformità mar-regoli, u użu iktar effettiv u effiċjenti tar-riżorsi mill-awtoritajiet kompetenti, u mill-awtoritajiet u l-korpi ta’ kontroll. Jiġu introdotti dispożizzjonijiet speċifiċi sabiex tiżdied it-trasparenza fir-rigward tat-tariffi li jistgħu jinġabru fuq il-kontrolli, u jissaħħu d-dispożizzjonijiet marbutin mal-pubblikazzjoni tal-operaturi flimkien ma’ informazzjoni dwar l-istatus ta’ ċertifikazzjoni tagħhom. Tiġi introdotta sistema taċ-ċertifikazzjoni bħala gruppi għall-bdiewa b'azjendi żgħar fl-Unjoni bl-għan li jitnaqqsu l-ispejjeż tal-ispezzjonijiet u taċ-ċertifikazzjoni u l-piż amministrattiv assoċjat, u li jissaħħu n-netwerks lokali, dan jikkontribwixxi għat-titjib tal-punti tal-bejgħ fis-suq, u jiżgura li jkun hemm kundizzjonijiet ekwi fost l-operaturi f’pajjiżi terzi. Jiġu introdotti dispożizzjonijiet speċifiċi għall-finijiet ta’ traċċabbiltà msaħħa u l-prevenzjoni ta’ frodi: l-operaturi jistgħu ma jiġux ikkontrollati minn awtoritajiet jew korpi differenti ta’ kontroll għall-istess gruppi ta’ prodotti fi stadji differenti tal-katina tal-produzzjoni organika. Jiġu introdotti wkoll dispożizzjonijiet speċifiċi biex azzjoni li tkun se tittieħed meta jiġu identifikati prodotti jew sustanzi mhux awtorizzati tkun armonizzata. F'dan il-kuntest, jista' jkun hemm każijiet meta l-bdiewa ma jingħatawx permess li jikkummerċjalizzaw il-prodotti tagħhom bħala organiċi minħabba li jkun fihom mingħajr ħsieb, prodotti jew sustanzi mhux awtorizzati. L-Istati Membri jistgħu jkunu awtorizzati mill-Kummissjoni li jagħtu pagamenti nazzjonali biex jikkumpensaw għat telf mġarrab f'każijiet bħal dawn. Barra minn hekk, l-Istati Membri jistgħu jużaw l-istrumenti tal-Politika Agrikola Komuni biex ikopru dan it-telf kompletament jew parzjalment. Fl-aħħar nett, il-proposta tistipula l-azzjoni li għandha titwettaq fl-Unjoni kollha għall-istess kategoriji wesgħin ta’ nuqqas ta’ konformità biex jiġu żgurati kundizzjonijiet ekwi fit-trattament tal-operaturi, suq intern li jaħdem kif suppost u żamma tal-fiduċja tal-konsumaturi, filwaqt li ma jsirx ġudizzju minn qabel tad-determinazzjoni tas-sanzjonijiet li hija fil-kompetenza tal-Istati Membri. Ir-reġim tal-kummerċ ġie addattat biex iġib kundizzjonijiet aktar ekwi għall-operaturi tal-produzzjoni organika tal-Unjoni Ewropea u f’pajjiżi Terzi u jiżgura l-fiduċja tal-konsumatur. Il-possibbiltà ta’ ftehimiet ta’ ekwivalenza ma’ Pajjiżi Terzi tibqa’, filwaqt li titneħħa gradwalment is-sistema ta’ ekwivalenza unilaterali. Qed jiġi propost li r-rikonoxximent tal-korpi tal-kontroll jinbidel progressivament f’reġim ta’ konformità. 3.2. Il-bażi ġuridika It-Trattat dwar il-Funzjonament tal-Unjoni Ewropea, l-ewwel paragrafu tal-Artikolu 42 u l-Artikolu 43(2) tiegħu. 3.3. Il-prinċipji tas-sussidjarjetà u tal-proporzjonalità Il-proposta tirrevedi skema ta’ kwalità eżistenti fil-PAK. Il-produzzjoni u l-kummerċ ta’ prodotti u oġġetti tal-ikel agrikolu fis-suq tal-Unjoni Ewropea u l-iżgurar li s-suq intern tal-prodotti organiċi jaħdem b'mod tajjeb, huma oqsma ta’ kompetenza tal-Unjoni kondiviżi mal-Istati Membri. Bħala parti mill-PAK kumplessiva, sabiex jiġi żgurat żvilupp mingħajr intoppi tas-suq uniku, skema ta' produzzjoni organika waħda għall-Unjoni kollha hija iktar effiċjenti minn 28 skema differenti. Barra minn hekk, tippermetti politika tal-kummerċ iktar b’saħħitha u konsistenti vis-à-vis l-imsieħba kummerċjali globali, b’mod partikolari billi tissaħħaħ is-setgħa ta’ negozjar tal-Unjoni. Il-proposta twassal għal aktar armonizzazzjoni fl-oqsma li ġejjin: – Jonqos l-ambitu li għandhom l-Istati Membri attwalment biex jagħtu eċċezzjonijiet għar-regoli, li jwassal għal kompetizzjoni inġusta fost l-operaturi, għal riskju ta’ telf tal-fiduċja tal-konsumaturi, għal kumplessità fil-leġiżlazzjoni u għal diffikultajiet kummerċjali (diffikultajiet sabiex tiġi infurzata l-konformità). – Il-fatt li r-reazzjoni għall-istess nuqqas ta’ konformità mal-leġiżlazzjoni organika tista’ tvarja bejn l-Istati Membri, jista’ jwassal għal kompetizzjoni inġusta u tħaddim ineffettiv tas-suq uniku. 3.4. L-għażla tal-istrumenti L-istrument propost huwa regolament, minħabba li d-dispożizzjonijiet eżistenti wrew li jipprovdu qafas xieraq għall-Istati Membri; ebda tip ieħor ta’ miżura ma jkun xieraq. Direttiva tistabbilixxi regoli iktar flessibbli, li jistgħu jissarrfu f’kompetizzjoni inġusta fost l-operaturi u jwasslu biex il-konsumatur jitqarraq u jikkonfondi. Regolament jipprovdi approċċ konsistenti li jistgħu jsegwu l-Istati Membri u jnaqqas il-piż amministrattiv peress li l-operaturi huma meħtieġa jikkonformaw ma’ sett wieħed ta’ regoli. Strumenti ġuridiċi nonvinkolanti huma meqjusa inadegwati biex jindirizzaw id-differenzi fl-interpretazzjoni u fl-implimentazzjoni tar-regoli u fl-isfond tal-kuntest internazzjonali. 4. L-IMPLIKAZZJONIJIET TAL-BAĠIT Il-proposta talloka baġit għal miżuri ta’ assistenza teknika. Dettalji tal-implikazzjonijiet baġitarji jistgħu jinstabu fid-dikjarazzjoni finanzjarja leġiżlattiva. 5. ELEMENTI FAKULTATTIVI: SIMPLIFIKAZZJONI Il-proposta tipprevedi simplifikazzjonijiet u kjarifiki u timla diversi lakuni fil-leġiżlazzjoni. Tinvolvi t-tneħħija ta’ 37 mill-135 obbligu eżistenti fil-leġiżlazzjoni dwar il-biedja organika. Il-proposta tinvolvi tnaqqis importanti tal-piż amministrattiv. L-atti delegati li jirriżultaw mill-proposta se jiġu abbozzati skont l-istess prinċipji. Dwar ir-regoli tal-produzzjoni, il-proposta tissimplifika mhux ftit l-affarijiet għall-operaturi u għall-amministrazzjonijiet nazzjonali billi tillimita l-ambitu tal-Istati Membri li jagħtu eċċezzjonijiet. Tneħħew diversi dispożizzjonijiet ineffettivi, b’mod partikolari permezz tar-rinfurzar tal-istrateġija tal-kontrolli bbażata fuq ir-riskju. Fuq in-naħa tal-importazzjoni, ir-reġim tal-konformità għall-korpi ta’ kontroll se jiġi ġestit iktar faċilment mill-produtturi, mill-korpi ta’ kontroll u mill-Kummissjoni. Simplifikazzjoni sinifikanti għall-bdiewa żgħar titnissel miċ-ċertifikazzjoni ta’ grupp, li tinvolvi spezzjoni iktar proporzjonata u rekwiżiti taż-żamma tar-rekords. Il-proposta għandha l-ħsieb li tagħmel il-leġiżlazzjoni iktar faċli għall-utenti. B’mod partikolari, filwaqt li r-regoli tal-produzzjoni ġenerali jibqgħu fit-test tar-Regolament, ir-regoli ta’ produzzjoni organika jinsabu f’Anness tar-Regolament. 6. ALLINJAMENT Fl-2010, il-Kummissjoni adottat COM (2010)759 dwar l-allinjament mat-Trattat ta’ Lisbona tar-Regolament tal-Kunsill (KE) Nru 834/2007. Fil-prattika, diskussjoni dettaljata fi trijalogi fl-2011 u l-2012 wasslet għal staġnar fil-proposta ta’ allinjament. Il-proposta attwali tinkorpora l-elementi meħtieġa tal-proposta ta’ allinjament, fosthom it-tifsila tad-dispożizzjonijiet legali fl-att bażiku, l-atti delegati u l-atti ta’ implimentazzjoni. Għaldaqstant, COM (2010) 759 se tiġi rtirata bħala obsoleta. 2014/0100 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-produzzjoni organika u t-tikkettar ta’ prodotti organiċi, li jemenda r-Regolament (UE) Nru XXX/XXX tal-Parlament Ewropew u tal-Kunsill [Regolament dwar il-Kontrolli Uffiċjali] u li jirrevoka r-Regolament tal-Kunsill (KE) Nru 834/2007 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-ewwel paragrafu tal-Artikolu 42 u l-Artikolu 43(2) tiegħu, Wara li kkunsidraw il-proposta tal-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[9], Wara li kkunsidraw l-opinjoni tal-Kumitat tar-Reġjuni[10], Filwaqt li jaġixxu skont il-proċedura leġiżlattiva ordinarja, Billi: (1) Il-produzzjoni organika hija sistema globali ta’ ġestjoni tal-ażjendi agrikoli u l-produzzjoni tal-ikel, li tikkombina l-aħjar prattiki ambjentali u azzjonijiet klimatiċi, livell għoli ta’ bijodiversità, il-preservazzjoni ta’ riżorsi naturali, l-applikazzjoni ta’ standards għoljin ta’ trattament xieraq tal-annimali u standards ta’ produzzjoni b’konformità mad-domanda għal prodotti magħmula minn sustanzi u proċessi naturali minn għadd ta’ konsumaturi li dejjem jiżdied. Għaldaqstant, il-produzzjoni organika għandha rwol soċjetali doppju, li min-naħa waħda tipprovdi suq speċifiku li jirreaġixxi għad-domanda tal-konsumaturi għal prodotti organiċi u min-naħa l-oħra, tikkunsinna oġġetti disponibbli pubblikament li jikkontribwixxu għall-protezzjoni tal-ambjent u l-benessri tal-annimali, kif ukoll għall-iżvilupp rurali. (2) L-osservanza tal-istandards għoljin tas-saħħa, tal-ambjent u tat-trattament xieraq tal-annimali fil-produzzjoni ta’ prodotti organiċi hija intrinsika għall-kwalità għolja ta’ dawk il-prodotti. Kif enfasizzat fil-Komunikazzjoni tal-Kummissjoni lill-Parlament Ewropew u lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni rigward il-politika dwar il-kwalità tal-prodotti agrikoli,[11]il-produzzjoni organika tifforma parti mill-iskemi tal-kwalità tal-Unjoni tal-prodotti agrikoli flimkien mal-indikazzjonijiet ġeografiċi, l-ispeċjalitajiet tradizzjonali ggarantiti u prodotti mill-iktar reġjuni mbiegħda tal-Unjoni, kif stabbilit fir-Regolament (UE) Nru 1151/2012 tal-Parlament Ewropew u tal-Kunsill[12] u r-Regolament (UE) Nru 228/2013 tal-Parlament Ewropew u tal-Kunsill[13] rispettivament. F’dan ir-rigward, il-produzzjoni organika ssegwi l-istess għanijiet inklużi fil-politika agrikola komuni (‘PAK’) li huma inerenti għall-iskemi tal-kwalità tal-prodotti agrikoli kollha tal-Unjoni. (3) B’mod partikolari, l-għanijiet tal-politika tal-produzzjoni organika jinsabu fl-għanijiet tal-PAK billi jiżguraw li l-bdiewa jirċievu redditu xieraq għall-konformità mar-regoli dwar il-produzzjoni organika. Barra minn hekk, id-domanda li qed tikber tal-konsumaturi għall-prodotti organiċi toħloq kundizzjonijiet għal żvilupp ulterjuri u espansjoni tas-suq f’dawk il-prodotti u għaldaqstant għal żieda fir-redditu tal-bdiewa involuti fil-produzzjoni organika. (4) Barra minn hekk, il-produzzjoni organika hija sistema li tikkontribwixxi għall-integrazzjoni tar-rekwiżiti ta’ protezzjoni ambjentali fil-PAK u tippromwovi produzzjoni agrikola sostenibbli. Għal din ir-raġuni, ġew introdotti fil-PAK miżuri li jappoġġjaw finanzjarjament il-produzzjoni organika, l-iktar riċenti skont ir-Regolament (UE) Nru 1307/2013 tal-Parlament Ewropew u tal-Kunsill[14], u b’mod partikolari msaħħin fir-riforma riċenti tal-qafas ġuridiku tal-politika għall-iżvilupp rurali kif stabbilita bir-Regolament (UE) Nru 1305/2013 tal-Parlament Ewropew u tal-Kunsill[15]. (5) Il-produzzjoni organika tikkontribwixxi wkoll għall-ilħuq tal-għanijiet tal-politika ambjentali tal-Unjoni, b’mod partikolari dawk tal-Istrateġija dwar il-Bijodiversità 2020[16], il-Komunikazzjoni dwar l-Infrastruttura Ekoloġika[17], l-Istrateġija Tematika dwar il-Ħamrija[18] u l-leġiżlazzjoni ambjentali bħad-Direttivi dwar l-Għasfar[19] u l-Ħabitats[20], id-Direttiva dwar in-Nitrati[21], id-Direttiva Qafas dwar l-Ilma[22], id-Direttiva dwar il-Limiti Nazzjonali tal-Emissjonijiet[23] u d-Direttiva dwar l-użu sostenibbli tal-pestiċidi[24]. (6) Fl-isfond tal-għanijiet tal-poltika tal-Unjoni dwar il-produzzjoni organika, il-qafas ġuridiku stabbilit għat-twettiq ta’ dik il-politika għandu l-għan li jiżgura kompetizzjoni ġusta u ffunzjonar xieraq tas-suq intern fi prodotti organiċi, u li jżomm u jiġġustifika l-fiduċja tal-konsumatur fi prodotti bit-tikketta organika. Għandu jkollu l-għan ulterjuri li jipprovdi kundizzjonijiet li taħthom il-politika tista’ tagħmel progress b’konformità mal-iżviluppi tal-produzzjoni u tas-suq. (7) Il-prijoritajiet politiċi tal-istrateġija Ewropa 2020 kif stabbiliti fil-Komunikazzjoni tal-Kummissjoni bit-titlu ‘Ewropa 2020 Strateġija għal tkabbir intelliġenti, sostenibbli u inklussiv[25]jinkludu l-għanijiet tal-kisba ta’ ekonomija kompetittiva bbażata fuq l-għarfien u l-innovazzjoni, it-trawwim ta’ ekonomija b’livell ta’ impjieg qawwi li twassal għal koeżjoni soċjali u territorjali u li tappoġġja l-bidla lejn ekonomija effiċjenti fl-użu tar-riżorsi u li tuża livell baxx ta’ karbonju. Għaldaqstant, il-politika tal-produzzjoni organika għandha tipprovdi operaturi bl-għodod xierqa sabiex jidentifikaw u jippromwovu aħjar il-prodotti tagħhom filwaqt li jipproteġuhom kontra prattiki inġusti. (8) Minħabba l-evoluzzjoni dinamika tas-settur organiku, ir-Regolament tal-Kunsill (KE) Nru 834/2007[26] identifika l-bżonn ta' analiżi futura tar-regoli tal-Unjoni dwar il-produzzjoni organika, b’kunsiderazzjoni għall-esperjenza miksuba mill-applikazzjoni ta’ dawk ir-regoli. Ir-riżultati ta’ dik l-analiżi mwettqa mill-Kummissjoni juru li l-qafas ġuridiku tal-Unjoni li jirregola l-produzzjoni organika għandu jittejjeb biex jipprevedi r-regoli li jikkorrispondu għall-aspettattivi għoljin tal-konsumaturi u li jiggarantixxu ċarezza suffiċjenti għal dawk li huma indirizzati lejhom. Għaldaqstant, ir-Regolament (KE) Nru 834/2007 għandu jiġi rrevokat u sostitwit b’Regolament ġdid. (9) L-esperjenza miksuba sa issa bl-applikazzjoni tar-Regolament (KE) Nri 834/2007 turi l-bżonn li jiġi kkjarifikat għal liema prodotti japplika dan ir-Regolament. Primarjament, għandu jkopri l-prodotti agrikoli, inklużi prodotti tal-akkwakultura, elenkati fl-Anness I tat-Trattat dwar il-Funzjonament tal-Unjoni Ewropea (‘it-Trattat’). Barra minn hekk, għandu jkopri l-prodotti agrikoli pproċessati għall-użu bħala ikel jew għalf minħabba li l-kummerċjalizzazzjoni ta’ tali prodotti bħala prodotti organiċi jipprovdi suq disponibbli kbir għall-prodotti agrikoli u jiżgura viżibbiltà għall-konsumaturi tan-natura organika tal-prodotti agrikoli li minnhom huma pproċessati. Bl-istess mod, dan ir-Regolament għandu jkopri ċerti prodotti oħrajn li huma marbuta mal-prodotti agrikoli b’mod simili bħala prodotti agrikoli pproċessati minħabba li dawk il-prodotti l-oħrajn jew jikkostitwixxu suq disponibli kbir għall-prodotti agrikoli jew jiffurmaw parti integrali tal-proċess ta’ produzzjoni. Fl-aħħar nett, il-melħ tal-baħar għandu jiġi inkluż fil-kamp ta’ applikazzjoni ta’ dan ir-Regolament minħabba li jiġi prodott billi jiġu applikati tekniki ta’ produzzjoni naturali u l-produzzjoni tiegħu tikkontribwixxi għall-iżvilupp ta’ żoni rurali, u għaldaqstant jaqa’ fi ħdan l-għanijiet ta’ dan ir-Regolament. Għal raġunijiet ta’ ċarezza, dawk il-prodotti l-oħrajn, mhux elenkati fl-Anness I tat-Trattat, għandhom jiġu elenkati f’Anness ma’ dan ir-Regolament. (10) Sabiex jiġu ssupplimentati jew emendati ċerti elementi mhux essenzjali ta’ dan ir-Regolament, is-setgħa li jiġu adottati atti skont l-Artikolu 290 tat-Trattat għandha tiġi ddelegata lill-Kummissjoni. Huwa ta' importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell ta' esperti. Il-Kummissjoni, meta tħejji u tfassal l-atti ddelegati, għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (11) Sabiex jiġu kkunsidrati metodi ġodda ta’ produzzjoni jew impenji materjali jew internazzjonali, is-setgħa tal-adozzjoni ta' ċerti atti għandha tiġi ddelegata lill-Kummissjoni fir-rigward tal-emenda tal-lista ta’ prodotti oħrajn li jaqgħu fil-kamp ta’ applikazzjoni ta’ dan ir-Regolament. Il-prodotti biss li huma marbuta mill-qrib mal-prodotti agrikoli għandhom ikunu eliġibbli għall-inklużjoni f’dik il-lista. (12) Minħabba n-natura lokali ta’ operazzjonijiet ta’ forniment ta’ ikel għall-massa, il-miżuri li jitwettqu mill-Istati Membri u l-iskemi privati f’dan il-qasam huma meqjusa adegwati sabiex jiżguraw il-funzjonament tas-suq uniku. Għaldaqstant, il-preparazzjoni tal-ikel minn fornituri tal-ikel għall-massa fil-bini tagħhom, ma għandhiex tkun suġġetta għal dan ir-Regolament. Daqstant ieħor, il-prodotti tal-kaċċa u s-sajd ta’ annimali selvaġġi ma għandhomx ikunu koperti minn dan ir-Regolament minħabba li l-proċess ta’ produzzjoni ma jistax jiġi kkontrollat b’mod sħiħ. (13) Proġetti ta’ riċerka wrew li l-fiduċja tal-konsumatur hija kruċjali fis-suq tal-ikel organiku. Fuq perjodu ta’ żmien twil, ir-regoli li mhumiex affidabbli jistgħu jipperikolaw il-fiduċja pubblika u jwasslu għall-falliment tas-suq. Għaldaqstant, l-iżvilupp sostenibbli tal-produzzjoni organika fl-Unjoni għandu jkun ibbażat fuq regoli ta’ produzzjoni sodi li huma armonizzati fil-livell tal-Unjoni. Barra minn hekk, dawk ir-regoli ta’ produzzjoni għandhom jilħqu l-aspettattivi tal-operaturi u tal-konsumaturi rigward il-kwalità tal-prodotti organiċi u l-konformità mal-prinċipji u r-regoli stabbiliti f’dan ir-Regolament. (14) Dan ir-Regolament għandu japplika mingħajr ħsara għal-leġiżlazzjoni relatata, bħal fil-qasam tas-sikurezza tal-katina alimentari, is-saħħa u t-trattament xieraq tal-annimali, is-saħħa tal-pjanti, il-materjal tar-riproduzzjoni tal-pjanti, it-tikkettar u l-ambjent. B’mod iktar speċifiku, fir-rigward tal-awtorizzazzjoni tal-prodotti u s-sustanzi li jistgħu jintużaw għall-produzzjoni ta’ prodotti organiċi, importanti li jiġi enfasizzat li l-ewwel it-tali prodotti u sustanzi jridu jkunu awtorizzati fil-livell tal-Unjoni l-ewwel. Għalhekk, dan ir-Regolament għandu japplika mingħajr ħsara għal dispożizzjonijiet speċifiċi oħrajn tal-Unjoni relatati mal-awtorizzazzjoni u t-tqegħid fis-suq ta’ dawk il-prodotti u s-sustanzi. (15) Fil-prinċipju, ir-regoli ġenerali ta’ produzzjoni ta’ dan ir-Regolament għandhom jinkludu projbizzjoni fuq l-użu ta’ radjazzjoni jonizzanti u fuq l-organiżmi modifikati ġenetikament (OĠM) u prodotti magħmula mill-OĠM. Minħabba li l-konsumaturi huma dejjem iktar ikkonċernati dwar l-impatti ambjentali tal-ipproċessar u t-trasportazzjoni tal-ikel, l-operaturi organiċi minbarra l-bdiewa u l-operaturi li jipproduċu l-alka u l-annimali tal-akkwakultura għandhom ikunu meħtieġa li jiġġestixxu l-prestazzjoni ambjentali tagħhom skont sistema armonizzata. Bl-għan ta’ minimizzazzjoni tal-piż regolatorju ta’ mikroimpriżi kif iddefiniti fir-Rakkomandazzjoni tal-Kummissjoni 2003/361/EC[27] involuti fil-produzzjoni organika, jixraq li dawn jiġu eżentati minn dan ir-rekwiżit. Biex tiġi żgurata l-applikazzjoni korretta tar-regoli ta’ produzzjoni ġenerali, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tal-istabbiliment tal-kriterji li magħhom għandha tikkorrispondi s-sistema tal-ġestjoni ambjentali. (16) Ir-riskju ta’ nuqqas ta’ konformità mar-regoli tal-produzzjoni organika huwa kkunsidrat li huwa ogħla f’azjendi agrikoli li jinkludu unitajiet mhux ġestiti skont regoli tal-produzzjoni organika. Għaldaqstant, wara perjodu ta’ konverżjoni xieraq, l-azjendi agrikoli kollha fl-Unjoni li għandhom l-għan li jsiru organiċi għandhom jiġu ġestiti kollha skont ir-rekwiżiti applikabbli għall-produzzjoni organika. L-ażjendi agrikoli organiċi għandhom jgħaddu mill-istess perjodu ta’ konverżjoni fl-Istati Membri kollha, irrispettivament minn jekk qabel aderexxewx jew le mal-miżuri agro-ambjentali appoġġjati mill-fondi tal-Unjoni. Madankollu, perjodu ta' konverżjoni mhuwiex meħtieġ fil-każ ta' art li tkun qiegħda tisserraħ. Sabiex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tal-istabbiliment ta’ regoli li jissupplimentaw ir-regoli ta’ konverżjoni ġenerali jew li jissupplimentaw u li jemendaw ir-regoli ta’ konverżjoni speċifiċi. (17) Għandhom jiġu stabbiliti regoli speċifiċi ta’ produzzjoni fir-rigward tat-tkabbir tal-pjanti, it-trobbija tal-bhejjem u l-produzzjoni tal-akkwakultura, inklużi r-regoli għall-ġbir tal-pjanti selvaġġi u l-alka, u fir-rigward tal-produzzjoni tal-ikel u l-għalf ipproċessat, kif ukoll tal-inbid u tal-ħmira biex jiġu żgurati armonizzazzjoni u rispett tal-għanijiet u l-prinċipji tal-produzzjoni organika. (18) Peress li l-produzzjoni organika tal-pjanti hija bbażata fuq in-nutrizzjoni tal-pjanti primarjament permezz tal-ekosistema tal-ħamrija, il-produzzjoni idroponika ma għandhiex tiġi awtorizzata. Barra minn hekk, il-produzzjoni organika tal-pjanti għandha tinvolvi l-użu ta’ tekniki ta’ produzzjoni li jevitaw jew jimminimizzaw kwalunkwe kontribuzzjoni għall-kontaminazzjoni tal-ambjent. (19) Rigward il-ġestjoni u l-fertilizzazzjoni tal-ħamrija, għandhom jiġu stabbiliti kundizzjonijiet għall-użu ta’ prattiki ta’ kultivazzjoni permessi fil-produzzjoni organika tal-pjanti u għall-użu ta’ fertilizzanti u kundizzjonaturi. (20) L-użu ta' pestiċidi għandu jkun ristrett b'mod sinifikanti. Għandha tingħata preferenza għall-applikazzjoni ta’ miżuri li jipprevjenu kwalunkwe ħsara minn pesti u minn ħaxix ħażin permezz ta’ tekniki li ma jinvolvux l-użu ta’ prodotti għall-protezzjoni tal-pjanti bħan-newba tal-uċuħ. Il-preżenza ta’ pestiċidi u ħaxix ħażin għandha tkun issorveljata biex jiġi deċiż jekk hemmx raġuni ekonomika jew ekoloġika għal xi intervent. L-użu ta’ ċerti prodotti għall-protezzjoni tal-pjanti għandu jiġi awtorizzat jekk tali tekniki ma jipprovdux protezzjoni adegwata u biss jekk dawk il-prodotti għall-protezzjoni tal-pjanti ġew awtorizzati skont ir-Regolament (KE) Nru 1107/2009 tal-Parlament Ewropew u tal-Kunsill[28], wara li jkunu ġew ivvalutati bħala kompatibbli mal-għanijiet u l-prinċipji tal-produzzjoni organika, inkluż mal-kundizzjonijiet restrittivi tal-użu, u konsegwentement awtorizzati skont dan ir-Regolament. (21) Biex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, il-Kummissjoni għandha tingħata s-setgħa li tadotta ċerti atti fir-rigward tal-istabbiliment tar-regoli li jemendaw jew li jissupplimentaw ir-regoli tal-produzzjoni tal-pjanti rigward il-prattiki tal-kultivazzjoni, il-ġestjoni tal-ħamrija u tal-fertilizzazzjoni, is-saħħa tal-pjanti u l-ġestjoni ta’ organiżmi ta’ ħsara u tal-ħaxix ħażin, il-ġestjoni tal-produzzjoni tal-faqqiegħ u ta' pjanti speċifiċi oħrajn, u sistemi tal-produzzjoni tal-pjanti, l-oriġini tal-produzzjoni tal-materjal riproduttiv tal-pjanti, u l-ġbir ta’ pjanti selvaġġi. (22) Peress li t-trobbija tal-bhejjem naturalment tinvolvi l-ġestjoni ta’ art agrikola, fejn id-demel jintuża bħala nutrijent għall-produzzjoni ta’ prodotti agrikoli, it-trobbija tal-bhejjem meta ma hemmx art agrikola għandha tiġi pprojbita. L-għażla tar-razez għandha tikkunsidra l-kapaċità tagħhom li jadattaw għall-kundizzjonijiet lokali, il-vitalità tagħhom u r-reżistenza tagħhom għall-mard u għandha tiġi inkoraġġuta diversità bijoloġika wiesgħa. (23) It-trobbija organika tal-bhejjem u l-akkomodazzjoni tal-produzzjoni tal-akkwakultura, inkluż fejn relevanti l-midjum akkwatiku, għandhom jaqdu l-bżonnijiet tal-aġir naturali tal-annimali. Għandhom jiġu stabbiliti kundizzjonijiet speċifiċi ta’ akkomodazzjoni u prattiki ta’ trobbija tal-annimali fir-rigward ta’ ċerti annimali, inkluż in-naħal. Dawn il-kundizzjonijiet u l-prattiki għandhom jiżguraw livell għoli ta’ trattament tal-annimali, li f’ċerti aspetti għandu jmur lil hinn mill-istandards tal-Unjoni dwar it-trattament xieraq tal-annimali applikabbli għat-trobbija ġenerali tal-bhejjem. Fil-biċċa l-kbira tal-każijiet il-bhejjem għandu jkollhom aċċess permanenti għal spazji fil-beraħ fejn ikunu jistgħu jirgħu u fil-prinċipju, dawn l-ispazji fil-beraħ għandhom jiġu organizzati skont sistema xierqa ta’ rotazzjoni. (24) Biex jiġi evitat it-tniġġis ambjentali ta' riżorsi naturali bħall-ħamrija u l-ilma min-nutrijenti, għandhom jiġu stabbiliti l-ogħla limiti tad-demel li jintuża fuq kull ettaru u tal-għadd ta' bhejjem li jinżammu f'kull ettaru. Dak il-limitu għandu jkun relatat għall-kontenut tan-nitroġenu tad-demel. (25) Il-mutilazzjonijiet li jwasslu għal stress, dannu, mard jew tbatija tal-annimali għandhom ikunu pprojbiti. (26) Il-bhejjem għandhom jintgħalfu b'materjali prodotti skont ir-regoli tal-produzzjoni organika, u preferibbilment li ġejjin mill-istess azjenda, b’kunsiderazzjoni għall-bżonnijiet fiżjoloġiċi tagħhom. Barra minn hekk, biex jiġu ssodisfatti r-rekwiżiti bażiċi ta’ nutrizzjoni tal-bhejjem jista’ jkun meħtieġ li jintużaw ċerti minerali, mikroelementi u vitamini f'kundizzjonijiet iddefiniti b'mod ċar. (27) Il-ġestjoni tas-saħħa tal-annimali għandha tkun primarjament ibbażata fuq il-prevenzjoni tal-mard. Barra minn hekk għandhom jiġu applikati miżuri addizzjonali speċifiċi ta' tindif u diżinfezzjoni. L-użu preventiv ta’ prodotti mediċinali allopatiċi kimikament sintesizzati ma għandhomx jiġu awtorizzati fil-produzzjoni organika, ħief f’każ ta’ mard jew korriment tal-annimal li jkunu jirrikjedu trattament immedjat u limitat għall-minimu meħtieġ biex jerġa’ jiġi stabbilit il-benessri tal-annimal. F’dawn il-każijiet, sabiex tiġi garantita l-integrità tal-produzzjoni organika għall-konsumaturi, għandu jkun possibbli li jittieħdu miżuri ristrettivi bħall-irduppjar tal-perjodu tal-irtirar uffiċjali wara l-użu ta’ tali prodotti mediċinali kif speċifikat fil-leġiżlazzjoni relevanti tal-Unjoni. Rigward it-trobbija tan-naħal, jeħtieġ li jiġu stabbiliti regoli speċifiċi għall-prevenzjoni tal-mard u t-trattament veterinarju. (28) Biex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, is-setgħa li jiġu adottati ċerti aspetti għandha tiġi ddelegata lill-Kummissjoni fir-rigward tal-istabbiliment tar-regoli li jemendaw jew li jissupplimentaw ir-regoli speċifiċi tat-trobbija tal-annimali fir-rigward tal-oriġini tal-annimali, l-akkomodazzjoni tal-bhejjem, inklużi l-erjas minimi tas-superfiċje fuq ġewwa u fuq barra u n-numru massimu ta’ annimali għal kull ettaru, il-prattiki tat-trobbija tal-annimali, l-għalf u l-alimentazzjoni, il-prevenzjoni tal-mard u t-trattament veterinarju. (29) Dan ir-Regolament jirrifletti l-għanijiet tal-Politika Komuni l-ġdida tas-Sajd rigward l-akkwakultura, li għandha rwol fundamentali biex tiżgura sigurtà alimentari sostenibbli, fit-tul kif ukoll tkabbir u impjiegi filwaqt li tonqos il-pressjoni fuq l-istokkijiet tal-ħut salvaġġ f’kuntest ta’ domanda globali dejjem tikber għall-ikel akkwatiku. Il-Komunikazzjoni tal-2013 tal-Kummissjoni lill-Kunsill u lill-Parlament Ewropew dwar Linji Gwida Strateġiċi għall-iżvilupp sostenibbli tal-akkwakultura Ewropea[29] tixħet dawl fuq l-isifidi ewlenin affaċċjati mill-akkwakultura tal-Unjoni u l-potenzjal tagħha għal tkabbir. Tidentifika l-akkwakultura organika bħala settur partikolarment promettenti, u tixħet dawl fuq il-vantaġġi kompetittivi li jiġu miċ-ċertifikazzjoni organika. (30) L-akkwakultura organika hija qasam tal-produzzjoni organika pjuttost ġdid meta mqabbla mal-agrikultura organika, fejn teżisti esperjenza twila fuq il-livell tal-irziezet. Minħabba l-interess dejjem jikber tal-konsumaturi fil-prodotti organiċi tal-akkwakultura, x’aktarx li se jkun hemm aktar żvilupp fil-bidla tal-unitajiet tal-akkwakultura għall-produzzjoni organika. Dan se jwassal għal iktar esperjenza, għarfien tekniku u żvilupp, b’titjib fl-akkwakultura organika li għandu jiġi rifless fir-regoli tal-produzzjoni. (31) Sabiex jiġi żgurat fehim komuni, jiġu evitati l-ambigwitajiet u tkun iggarantita applikazzjoni unformi tar-regoli tal-produzzjoni tal-akkwakultura organika tal-annimali u tal-alka, ċerti definizzjonijiet relatati mal-akkwakultura għandhom jakkumpanjaw dawk ir-regoli tal- produzzjoni. (32) Sabiex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, is-setgħa li jiġu adottati ċerti aspetti għandha tiġi ddelegata lill-Kummissjoni fir-rigward tal-istabbiliment tar-regoli li jemendaw jew li jissupplimentaw ir-regoli speċifiċi tal-produzzjoni tal-alka fir-rigward tal-idoneità tal-mezz akkwatiku u l-pjan ta’ ġestjoni sostenibbli, il-ħsad tal-alka selvaġġa, il-kultivazzjoni tal-alka u miżuri ta’ antifouling u t-tindif tat-tagħmir u l-faċilitajiet tal-produzzjoni u fir-rigward tal-istabbiliment tar-regoli li jissupplimentaw regoli speċifiċi tal-produzzjoni għall-annimali tal-akkwakultura fir-rigward tal-idoneità tal-mezz akkwatiku u l-pjan ta’ ġestjoni sostenibbli, l-oriġini tal-annimali tal-akkwakultura, it-trobbija tal-annimali tal-akkwakutura, inklużi s-sistemi akkwatiċi ta’ konteniment, is-sistemi ta’ produzzjoni u d-densità massima tal-ħżin, it-tgħammir tal-annimali, il-ġestjoni tal-annimali tal-akkwakultura, l-għalf u l-alimentazzjoni u l-prevenzjoni tal-mard u t-trattament veterinarju. (33) L-operaturi li jipproduċu ikel jew għalf organiku għandhom isegwu proċeduri xierqa bbażati fuq identifikazzjoni sistematika ta’ passi kritiċi ta’ pproċessar sabiex jiġi żgurat li l-prodotti pproċessati jikkonformaw mar-regoli tal-produzzjoni organika. Il-prodotti organiċi pproċessati għandhom jiġu prodotti permezz tal-metodi ta’ pproċessar li jiggarantixxu li l-integrità organika u l-kwalitajiet vitali tal-prodotti jinżammu fl-istadji kollha tal-produzzjoni organika. (34) Għandhom jiġu stabbiliti dispożizzjonijiet li jikkonċernaw il-kompożizzjoni ta’ ikel organiku pproċessat. B’mod partikolari, dan l-ikel għandu jiġi prinċiparjament prodott minn ingredjenti agrikoli li huma organiċi b’possibbiltà limitata li jintużaw ċerti ingredjenti agrikoli mhux organiċi speċifikati f’dan ir-Regolament. Barra minn hekk, ċerti sustanzi biss li huma awtorizzati skont dan ir-Regolament, għandhom ikunu awtorizzati biex jintużaw fil-produzzjoni ta’ ikel organiku pproċessat. (35) L-ikel ipproċessat għandu jkun ittikkettat bħala organiku biss fejn l-ingredjenti kollha jew kważi kollha ta' oriġini agrikola jkunu organiċi. Madankollu, għandhom jiġu stabbiliti dispożizzjonijiet speċjali ta' ttikkettar għall-ikel ipproċessat li jinkludi ingredjenti agrikoli li ma jistgħux jinkisbu b'mod organiku, kif inhu l-każ għall-prodotti tal-kaċċa u tas-sajd. Barra minn hekk, għall-finijiet ta' informazzjoni għall-konsumatur u ta' trasparenza fis-suq, u sabiex jitħeġġeġ l-użu ta' ingredjenti organiċi, għandha wkoll issir possibbli li wieħed jirreferi għall-produzzjoni organika fil-lista ta' ingredjenti taħt ċerti kondizzjonijiet. (36) Għandhom jiġu stabbiliti d-dispożizzjonijiet li jikkonċernaw il-kompożizzjoni tal-ikel organiku pproċessat u l-użu ta’ ċerti sustanzi u tekniċi fil-produzzjoni ta’ dak l-ikel. (37) Sabiex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tal-istabbiliment tar-regoli li jemendaw jew li jissupplimentaw ir-regoli speċifiċi tal-produzzjoni għall-ikel u l-għalf ipproċessat rigward il-proċeduri li għandhom jiġu segwiti, il-miżuri preventivi li għandhom jittieħdu, il-kompożizzjoni tal-ikel u l-għalf ipproċessat, il-miżuri tat-tindif, it-tqegħid fis-suq ta’ prodotti pproċessati, inkluż it-tikkettar u l-identifikazzjoni tagħhom, is-separazzjoni ta’ prodotti organiċi, ta' ingredjenti agrikoli u ta' materjali tal-ikel mill-prodotti mhux organiċi, ingredjenti u materjali tal-ikel, il-lista ta’ ingredjenti agrikoli mhux organiċi li, f’eċċezzjoni, jistgħu jintużaw fil-produzzjoni ta’ prodotti organiċi pproċessati, kalkolu tal-perċentwal tal-ingredjenti agrikoli u t-tekniki użati fl-ipproċessar tal-ikel u tal-għalf. (38) L-inbid organiku għandu jkun magħmul kollu kemm hu minn materjal organiku mhux ipproċessat u ċerti sustanzi awtorizzati skont dan ir-Regolament biss għandhom jiġu awtorizzati li jinżiedu miegħu. Ċerti prattiċi, proċessi u trattamenti oneoloġiċi għandhom jiġu pprojbiti fil-produzzjoni tal-inbid organiku. Prattiċi, proċessi u trattamenti oħrajn għandhom jiġu awtorizzati taħt kundizzjonijiet iddefiniti b'mod ċar. (39) Sabiex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, is-setgħa li jiġu adottati ċerti aspetti għandha tiġi ddelegata lill-Kummissjoni fir-rigward tal-istabbiliment tar-regoli li jemendaw jew li jissupplimentaw ir-regoli speċifiċi tal-produzzjoni tal-inbid fir-rigward tal-prattiki u r-restrizzjonijiet oneoloġiċi. (40) Għall-bidu, il-ħmira ma kinetx ikkunsidrata bħala ingredjent agrikolu skont ir-Regolament (KE) Nru 834/2007 u għaldaqstant ma kinetx tgħodd għall-kompożizzjoni agrikola ta’ prodotti organiċi. Madankollu, ir-Regolament tal-Kummissjoni (KE) Nru 889/2008[30] introduċa l-kalkolu obbligatorju tal-ħmira u l-prodotti tal-ħmira bħala ingredjenti agrikoli għall-finijiet ta’ produzzjoni organika mill-31 ta’ Diċembru 2013, li ta lill-industrija żmien biżżejjed biex taġġusta ruħha għal dik ir-regola. Kif xieraq, għandhom jintużaw is-sottostrati prodotti organikament biss fil-produzzjoni tal-ħmira organika u ċerti sustanzi biss għandhom jiġu awtorizzati biex jintuzaw fil-produzzjoni, fil-konfezzjoni u fil-formulazzjoni tagħha. Barra minn hekk, il-ħmira organika ma għandhiex tkun preżenti fl-ikel jew fl-għalf organiku flimkien mal-ħmira mhux organika. (41) Sabiex jiġu żgurati l-kwalità, it-traċċabbiltà u l-konformità ma’ dan ir-Regolament u l-adattament għall-iżviluppi tekniċi, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tal-istabbiliment tar-regoli li jemendaw jew li jissupplimentaw ir-regoli speċifiċi għall-ħmira organika fir-rigward tal-ipproċessar u s-sottostrati użati fil-produzzjoni tagħha. (42) Sabiex jiġi kkunsidrat kwalunkwe bżonn futur li jkun hemm regoli speċifiċi tal-produzzjoni għal prodotti li l-produzzjoni tagħhom ma taqa’ f’ebda kategorija ta’ regoli speċifiċi tal-produzzjoni stabbiliti f’dan ir-Regolament, kif ukoll biex jiġu żgurati l-kwalità, it-traċċabbiltà u l-konformità ma’ dan ir-Regolament u sussegwentement, l-addattament għall-iżviluppi tekniċi, is-setgħa li jiġu adottati ċerti aspetti għandha tiġi ddelegata lill-Kummissjoni fir-rigward tal-istabbiliment tar-regoli speċifiċi tal-produzzjoni għal tali prodotti, inklużi l-emendi jew is-supplimenti tagħhom. (43) Ir-Regolament (KE) Nru 834/2007 ippreveda eċċezzjonijiet differenti mir-regoli tal-produzzjoni organika. L-esperjenza miksuba mill-applikazzjoni ta’ dawk id-dispożizzjonijiet uriet li tali eċċezzjonijiet għandhom impatt negattiv fuq il-produzzjoni organika. B’mod partikolari, instab li l-eżistenza stess ta’ dawn l-eċċezzjonijiet ixxekkel il-produzzjoni minn inputs f’forma organika u li l-livell għoli tat-trattament tal-annimali assoċjat mal-produzzjoni organika mhux żgurat. Barra minn hekk, il-ġestjoni u l-kontroll tal-eċċezzjonijiet iwasslu għal piż amministrattiv konsiderevoli, kemm għall-amministrazzjonijiet kif ukoll għall-operaturi nazzjonali. Fl-aħħar nett, l-eżistenza ta’ eċċezzjonijiet ħolqot il-kundizzjonijiet għal distorsjonijiet f’kompetizzjoni u heddet li ddgħajjef il-fiduċja tal-konsumatur. Għaldaqstant, għandu jkompli jiġi ristrett l-ambitu għall-awtorizzazzjoni ta’ eċċezzjonijiet mir-regoli tal-produzzjoni organika u dawn għandhom jiġu limitati għal każijiet ta’ ċirkustanzi katastrofiċi. (44) Biex il-produzzjoni organika tkun tista’ tissokta jew tibda mill-ġdid f’każijiet ta’ ċirkustanzi katastrofiċi, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tal-istabbiliment tal-kriterji biex ċerti każijiet ikunu jikkwalifikaw bħala ċirkustanzi katastrofiċi, u biex tistabbilixxi regoli speċifiċi biex dawn il-każijiet jiġu indirizzati u għar-rekwiżiti tal-monitoraġġ u r-rappurtar meħtieġa. (45) F'ċerti kundizzjonijiet, il-prodotti organiċi u mhux organiċi jistgħu jinġabru u jiġu trasportati fl-istess ħin. Sabiex, waqt il-ġestjoni u biex jiġi evitat it-taħlit, il-prodotti organiċi jiġu separati minn dawk li mhumiex, kif xieraq, għandhom jiġu stabbiliti dispożizzjonijiet speċifiċi. (46) Sabiex tiġi żgurata l-integrità tal-produzzjoni organika u l-adattament għall-iżviluppi tekniċi, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tal-istabbiliment ta’ regoli li jemendaw jew jissupplimentaw ir-regoli speċifiċi dwar il-ġbir, l-ippakkjar, it-trasport u l-ħżin ta’ prodotti organiċi. (47) L-użu fil-produzzjoni organika ta’ prodotti u sustanzi bħal prodotti għall-protezzjoni tal-pjanti, fertilizzanti, kondizzjonaturi tal-ħamrija, nutrijenti, komponenti tan-nutrizzjoni tal-annimali, addittivi tal-ikel jew tal-għalf, għajnuniet tal-ipproċessar u prodotti għat-tindif u d-diżinfettazzjoni għandhom jiġu limitati għall-minimu u skont il-kundizzjonijiet speċifiċi stabbiliti f’dan ir-Regolament. Għandu jiġi segwit l-istess approċċ rigward l-użu tal-prodotti u s-sustanzi bħala addittivi tal-ikel u għajnuniet tal-ipproċessar fil-produzzjoni ta’ ikel organiku ipproċessat. Għaldaqstant, għandhom jiġu stabbiliti d-dispożizzjonijiet biex jiġi ddefinit kull użu possibbli ta’ prodotti u sustanzi bħal dawn fil-produzzjoni organika b’mod ġenerali u fil-produzzjoni ta’ ikel organiku pproċessat b’mod partikolari, suġġett għall-prinċipji stabbiliti f’dan ir-Regolament u għal ċerti kriterji. (48) Sabiex jiġu żgurati l-kwalità, it-traċċabbiltà u l-konformità ma’ dan ir-Regolament fir-rigward tal-produzzjoni organika b’mod ġenerali u l-produzzjoni tal-ikel organiku pproċessat b’mod partikolari, u l-adattament għall-iżviluppi tekniċi, is-setgħa li jiġu adottati ċerti aspetti għandha tiġi ddelegata lill-Kummissjoni biex tipprevedi kriterji addizzjonali għall-awtorizzazzjoni jew l-irtirar tal-awtorizzazzjoni ta’ prodotti u sustanzi għall-użu fil-produzzjoni organika ġenerali u fil-produzzjoni ta’ ikel organiku pproċessat b’mod partikolari, u rekwiżiti oħrajn għall-użu ta’ tali prodotti u sustanzi awtorizzati. (49) Fin-nuqqas ta’ regoli speċifiċi tal-Unjoni dwar il-miżuri li jridu jitwettqu meta jkun hemm sustanzi jew prodotti mhux awtorizzati preżenti fi prodotti organiċi, ġew żviluppati u implimentati approċċi differenti madwar l-Unjoni. Din is-sitwazzjoni toħloq l-inċertezzi għall-operaturi, u għall-awtoritajiet u l-korpi tal-kontroll fl-Unjoni u tista' teħtieġ trattament differenti bejn operatur u ieħor fl-Unjoni u taffettwa l-fiduċja tal-konsumaturi fil-prodotti organiċi. Għalhekk jixraq li jiġu stabbiliti dispożizzjonijiet ċari u uniformi biex tkun projbita l-kummerċjalizzazzjoni bħala organiċi ta' dawk il-prodotti li fihom jeżistu prodotti jew sustanzi mhux awtorizzati li jaqbżu livelli partikolari. Dawk il-livelli għandhom jiġu stabbiliti filwaqt li tiġi kkunsidrata b’mod partikolari d-Direttiva tal-Kummissjoni 2006/125/KE[31] dwar ikel ipproċessat ibbażat fuq iċ-ċereali u ikel tat-trabi għat-trabi u għat-tfal żgħar. (50) Sabiex jiġu żgurati l-effikaċja, l-effiċjenza u t-trasparenza tas-sistema ta’ tikkettar u produzzjoni organika, il-Kummissjoni għandha tingħata s-setgħa li tadotta ċerti atti fir-rigward ta’ kriterji u kundizzjonijiet speċifiċi għall-istabbiliment u l-applikazzjoni tal-livelli fil-prodotti organiċi, ta' prodotti u sustanzi mhux awtorizzati, u jekk jinqabżu dawn il-livelli, il-prodotti ma għandhomx jiġu kkummerċjalizzati bħala organiċi; u fir-rigward tal-istabbiliment ta’ dawk il-livelli u l-adattament tagħhom fid-dawl tal-iżviluppi tekniċi. (51) Il-produzzjoni organika hija bbażata fuq il-prinċipju ġenerali ta’ restrizzjoni tal-użu ta’ inputs esterni. Il-bdiewa huma meħtieġa jieħdu miżuri biex jevitaw ir-riskju ta’ kontaminazzjoni minn prodotti jew sustanzi mhux awtorizzati. Minkejja dawn il-miżuri, jistgħu jinqalgħu każijiet fejn il-bdiewa ma jkunux jistgħu jikkummerċjalizzaw il-prodotti agrikoli tagħhom bħala organiċi minħabba li mingħajr intenzjoni, jkun hemm prodotti jew sustanzi mhux awtorizzati. Għalhekk jixraq li tiġi prevista l-possibbiltà li l-Istati Membri jkunu jistgħu, skont l-Artikolu 42 tat-Trattat, ikunu awtorizzati mill-Kummissjoni biex jagħtu pagamenti nazzjonali biex jikkumpensaw għat-telf imġarrab f'każijiet bħal dawn. L-Istati Membri jistgħu jużaw ukoll l-istrumenti tal-Politika Agrikola Komuni biex ikopru dan it-telf kompletament jew totalment. (52) It-tikkettar ta’ prodotti agrikoli jew oġġetti tal-ikel għandu jkun suġġett għar-regoli ġenerali stabbiliti fir-Regolament (UE) Nru 1169/2011 tal-Parlament Ewropew u tal-Kunsill[32]u b’mod partikolari d-dispożizzjonijiet immirati biex jipprevjenu t-tikkettar li jista’ jfixkel lill-konsumaturi jew iqarraq bihom. Barra minn hekk, għandhom jiġu stabbiliti f’dan ir-Regolament dispożizzjonijiet speċifiċi relatati mat-tikkettar ta’ prodotti organiċi. Huma għandhom jipproteġu kemm l-interessi tal-operaturi li jkollhom il-prodotti tagħhom fis-suq identifikati b'mod ċar u korrett u li jgawdu minn kundizzjonijiet ta’ kompetizzjoni ġusti, kif ukoll dawk tal-konsumaturi li jippermettulhom li jagħmlu għażliet infurmati. (53) Għaldaqstant, it-termini użati biex jindikaw prodotti organiċi għandhom ikunu protetti milli jintużaw fit-tikkettar ta' prodotti mhux organiċi fl-Unjoni kollha u indipendentement mil-lingwa użata. Il-protezzjoni għandha tapplika wkoll għad-derivattivi jew id-diminuttivi ta' dawk it-termini, sew jekk jintużaw weħidhom kif ukoll jekk jintużaw flimkien. (54) Sabiex ikun hemm ċarezza għall-konsumaturi fis-suq kollu tal-Unjoni, l-użu tal-logo tal-produzzjoni organika tal-Unjoni Ewropea għandu jsir obbligatorju għall-ikel organiku kollu ppakkjat minn qabel prodott fl-Unjoni. Minbarra dan, għandu jkun possibbli li jintuża dak il-logo fuq bażi volontarja fil-każ ta’ prodotti organiċi mhux ippakkjati minn qabel prodotti fl-Unjoni, u fil-każ ta' kwalunkwe prodott organiku importat minn pajjiżi terzi. Il-mudell tal-logo tal-produzzjoni organika tal-Unjoni Ewropea għandu jiġi stabbilit f’dan ir-Regolament. (55) Madankollu, sabiex il-konsumaturi ma jitqarrqux dwar l-għamla organika tal-prodott sħiħ, huwa kkunsidrat xieraq li l-użu ta’ dak il-logo jiġi limitat għall-prodotti li jinkludu biss, jew kważi biss, ingredjenti organiċi. Għaldaqstant, l-użu tiegħu fl-ittikkettar ta’ prodotti f’konverżjoni, jew ta' prodotti pproċessati li jkun fihom inqas minn 95 % tal-ingredjenti tagħhom ta’ oriġini agrikola li jkunu organiċi, ma għandux ikun awtorizzat. (56) Sabiex tiġi evitata kull konfużjoni possibbli fost il-konsumaturi dwar jekk il-prodotti joriġinawx mill-Unjoni jew le, kull meta jintuża l-logo tal-produzzjoni organika tal-Unjoni Ewropea, il-konsumaturi għandhom jiġu infurmati dwar il-post fejn ġew ikkultivati l-materjali agrikoli mhux ipproċessati li minnhom huwa magħmul il-prodott. F’dan il-kuntest, għandu jitħalla li ssir referenza għall-akkwakultura fuq it-tikketta ta’ prodotti minn akkwakultura organika minflok ma ssir referenza għall-agrikoltura. (57) Sabiex l-affarijiet ikunu ċari għall-konsumaturi u biex ikun żgur li dawn jingħataw informazzjoni korretta, il-Kummissjoni għandha tingħata s-setgħa li tadotta ċerti atti fir-rigward tal-adattament tal-lista tat-termini li jirreferu għall-produzzjoni organika stabbilita f’dan ir-Regolament, rigward l-istabbiliment tar-rekwiżiti speċifiċi ta’ ttikkettar u l-kompożizzjoni applikabbli għall-ikel u l-ingredjenti tiegħu, rigward it-tfassil ta' regoli ulterjuri dwar it-tikkettar u l-użu tal-indikazzjonijiet, minbarra l-logo tal-produzzjoni organika tal-Unjoni Ewropea, stabbilit f’dan ir-Regolament u l-emenda tal-logo tal-produzzjoni organika tal-Unjoni Ewropea u r-regoli relatati miegħu. (58) Il-produzzjoni organika hija kredibbli biss jekk tkun akkumpanjata minn verifika u kontrolli effettivi fl-istadji kollha tal-produzzjoni, tal-ipproċessar u tad-distribuzzjoni. Il-produzzjoni organika għandha tkun suġġetta għal kontrolli uffiċjali jew attivitajiet uffiċjali oħra li jitwettqu b’konformità mar-Regolament (UE) Nru (XXX/XXXX) tal-Parlament Ewropew u tal-Kunsill[33] biex tiġi vverifikata l-konformità mar-regoli dwar il-produzzjoni organika u t-ttikkettar tal-prodotti organiċi. (59) Għandhom jiġu stabbiliti rekwiżiti speċifiċi li jiżguraw il-konformità mar-regoli li huma partikolari għall-produzzjoni organika. B’mod partikolari, għandhom isiru dispożizzjonijiet għan-notifika tal-attivitajiet tal-operaturi u għal sistema ta’ ċertifikazzjoni biex jiġu identifikati l-operaturi li jikkonformaw mar-regoli li jirregolaw il-produzzjoni organika u t-tikkettar tal-prodotti organiċi. Dawk id-dispożizzjonijiet għandhom japplikaw ukoll għal kull sottokuntrattur tal-operaturi kkonċernati. Għandha tkun żgurata t-trasparenza tas-sistema ta’ ċertifikazzjoni billi l-Istati Membri jintalbu jippubblikaw il-lista tal-operaturi li nnotifikaw l-attivitajiet tagħhom u kull tariffa li tista’ tinġabar b’rabta mal-kontrolli għall-verifikazzjoni tal-konformità mar-regoli tal-produzzjoni organika. (60) Il-bdiewa ż-żgħar fl-Unjoni jaffaċċjaw, individwalment, spejjeż ta’ spezzjoni relattivament għoljin u piż amministrattiv marbut maċ-ċertifikazzjoni organika. Għandha tiġi awtorizzata sistema ta’ ċertifikazzjoni ta’ grupp bl-għan li jitnaqqsu l-ispejjeż ta’ spezzjoni u ċertifikazzjoni u l-piż amministrattiv assoċjat, bl-għan li jissaħħu n-netwerks lokali, li jikkontribwixxu għal swieq disponibbli aħjar u li jiġu żgurati kundizzjonijiet ekwi ma’ operaturi f’pajjiżi terzi. Għal dik ir-raġuni, il-kunċett ta’ ‘grupp ta’ operaturi’ għandu jiġi introdott u ddefinit. (61) Sabiex jiġu żgurati l-effikaċja, l-effiċjenza u t-trasparenza tas-sistema tal-produzzjoni organika u t-tikkettar, il-Kummissjoni għandha tingħata s-setgħa li tadotta ċerti atti fir-rigward tar-rekwiżiti għaż-żamma tal-kotba minn operaturi u gruppi ta’ operaturi, ir-rekwiżiti għall-pubblikazzjoni tal-lista ta’ operaturi, ir-rekwiżiti u l-proċeduri li għandhom jiġu applikati għall-pubblikazzjoni tat-tariffi li jitsgħu jinġabru b’rabta mal-kontrolli għall-verifikazzjoni tal-konformità mar-regoli tal-produzzjoni organika, u għas-superviżjoni mill-awtoritajiet kompetenti tal-applikazzjoni ta’ dawk it-tariffi, kif ukoll il-kriterji għad-definizzjoni tal-gruppi ta’ prodotti li fir-rigward tagħhom l-operaturi għandhom ikunu intitolati li jkollhom biss ċertifikat organiku wieħed maħruġ mill-awtorità ta’ kontroll jew mill-korp ta’ kontroll ikkonċernati. (62) Sabiex jiġi żgurat li ċ-ċertifikazzjoni ta’ grupp ta’ operatuti ssir b’mod effettiv u effiċjenti, is-setgħa li jiġu adottati ċerti atti għandha tiġi ddelegata lill-Kummissjoni fir-rigward tar-responsabbiltajiet tal-membri individwali ta’ grupp ta’ operaturi, il-kompożizzjoni u d-daqs ta’ dak il-grupp, il-kategoriji tal-prodotti li għandhom jiġu mmanifatturati minn grupp ta’ operaturi, il-kundizzjonijiet għall-parteċipazzjoni fil-grupp, u l-kompożizzjoni tal-grupp u l-iffunzjonar tas-sistema tal-grupp għal kontrolli interni, inkluż l-iskop, il-kontenut, il-frekwenza tal-kontrolli li għandhom jitwettqu. (63) Bl-arranġamenti għall-importazzjoni ta’ prodotti organiċi fl-Unjoni skont ir-Regolament (KE) Nru 834/2007, l-esperjenza wriet li hemm bżonn li jiġu riveduti dawk l-arranġamenti sabiex ikun hemm reazzjoni għall-aspettattivi tal-konsumaturi li l-prodotti organiċi importanti jissodisfaw ir-regoli stretti tal-Unjoni, kif ukoll biex ikun żgurat aħjar l-aċċess tal-prodotti organiċi tal-Unjoni għas-suq internazzjonali. Barra minn hekk, jeħtieġ li jkun hemm ċarezza rigward ir-regoli applikabbli għall-esportazzjoni ta’ prodotti organiċi, b’mod partikolari billi jiġi stabbilit ċertifikat ta’ esportazzjoni u li jiġu stabbiliti dispożizzjonijiet dwar l-esportazzjoni lejn pajjiżi terzi rikonoxxuti għall-finijiet ta’ ekwivalenza skont ir-Regolament (KE) Nru 834/2007. (64) Għandhom jiġu msaħħa d-dispożizzjonijiet li jirregolaw l-importazzjoni ta’ prodotti li jikkonformaw mar-regoli tal-Unjoni dwar il-produzzjoni u t-tikkettar u li fir-rigward tagħhom l-operaturi ġew suġġetti għall-kontrolli tal-awtoritajiet u l-korpi ta’ kontroll rikonoxxuti mill-Kummissjoni bħala kompetenti biex iwettqu kontrolli u ċertifikazzjoni fil-qasam tal-produzzjoni organika f’pajjiżi terzi. B'mod partikolari, għandhom jiġu stabbiliti mill-Kummissjoni r-rekwiżiti li jikkonċernaw lill-korpi ta’ akkreditazzjoni li jakkreditaw korpi ta’ kontroll għall-finijiet ta’ importazzjoni ta’ prodotti organiċi konformanti fl-Unjoni, bl-għan li jiġu żgurati kundizzjonijiet ekwi għas-superviżjoni tal-korpi ta’ kontroll mill-Kummissjoni. Barra minn hekk, jeħtieġ li jkun hemm previżjoni għall-possibbiltà li l-Kummissjoni tikkuntattja direttament lill-korpi ta’ akkreditazzjoni u lill-awtoritajiet kompetenti f’pajjiżi terzi, biex is-superviżjoni tal-awtoritajiet u l-korpi ta’ kontroll rispettivament ikunu iktar effiċjenti. (65) Għandha tinżamm il-possibbiltà li l-prodotti organiċi jiksbu aċċess għas-suq tal-Unjoni meta dawn il-prodotti ma jikkonformawx mar-regoli tal-produzzjoni organika tal-Unjoni, iżda jiġu minn pajjiżi terzi li l-produzzjoni organika u s-sistemi ta’ kontroll tagħhom huma rikonoxxuti bħala ekwivalenti għal dawk tal-Unjoni. Madankollu, ir-rikonoxximent tal-ekwivalenza ta’ pajjiżi terzi, kif stabbilita fir-Regolament (KE) Nru 834/2007, għandha tingħata biss permezz ta’ ftehim internazzjonali bejn l-Unjoni u dawk il-pajjiżi terzi, fejn ir-rikonoxximent reċiproku ta’ ekwivalenza jiġi segwit ukoll favur l-Unjoni. (66) Il-pajjiżi terzi rikonoxxuti għall-finijiet tal-ekwivalenza skont ir-Regolament (KE) Nru 834/2007 għandhom jibqgħu rikonoxxuti bħala tali skont dan ir-Regolament, għal perjodu limitat ta’ żmien neċessarju biex tiġi żgurata tranżizzjoni bla intoppi għall-iskema ta’ rikonoxximent permezz ta’ ftehim internazzjonali, sakemm huma jkomplu jiżguraw l-ekwivalenza tal-produzzjoni organika tagħhom u r-regoli ta’ kontroll mar-regoli tal-Unjoni rilevanti li huma fis-seħħ u li huma jissodisfaw ir-rekwiżiti kollha marbutin mas-superviżjoni tar-rikonoxximent tagħhom mill-Kummissjoni Dik is-superviżjoni għandha tiġi bbażata b’mod partikolari fuq ir-rapporti annwali li l-pajjiżi terzi jibagħtu lill-Kummissjoni. (67) L-esperjenza bl-iskema tal-awtoritajiet u l-korpi ta’ kontroll rikonoxxuti bħala kompetenti li jwettqu l-kontrolli u joħorġu ċ-ċertifikati f’pajjiżi terzi għall-finijiet tal-importazzjoni ta’ prodotti li jipprovdu garanziji ekwivalenti, turi li r-regoli applikati minn dawk l-awtoritajiet u korpi huma differenti u jistgħu jkunu diffiċli biex jitqiesu bħala ekwivalenti għar-regoli rispettivi tal-Unjoni. Barra minn hekk, il-multiplikazzjoni tal-istandards tal-awtoritajiet u l-korpi ta’ kontroll ixxekkel is-superviżjoni adegwata mill-Kummissjoni. Għaldaqstant, dik l-iskema ta’ rikonoxximent tal-ekwivalenza għandha titneħħa. Madankollu, għandu jingħata żmien biżżejjed lil dawk l-awtoritajiet u korpi ta’ kontroll biex ikunu jistgħu jippreparaw ruħhom għall-kisba tar-rikonoxximent għall-finijiet tal-importazzjoni ta’ prodotti li jikkonformaw mar-regoli tal-Unjoni. (68) It-tqegħid fis-suq bħala prodott organiku ta’ kwalunkwe prodott organiku impurtat fl-Unjoni, skont kwalunkwe ftehim tal-importazzjoni previst f’dan ir-Regolament, għandu jkun suġġett għad-disponibbiltà tal-informazzjoni neċessarja sabiex tiġi żgurata t-traċċabbiltà tal-prodott fil-katina tal-ikel. (69) Biex tiġi żgurata l-kompetizzjoni ġusta fost l-operaturi, it-traċċabbiltà tal-prodotti impurtati maħsuba biex jiġu kkummerċjalizzati fl-Unjoni bħala organiċi, jew it-trasparenza tal-proċedura ta’ rikonoxximent u superviżjoni għall-awtoritajiet u l-korpi ta’ kontroll fil-kuntest tal-importazzjoni ta’ prodotti organiċi konformi, u sabiex tiġi żgurata l-ġestjoni tal-lista ta’ pajjiżi terzi rikonoxxuti għall-finijiet tal-ekwivalenza skont ir-Regolament (KE) Nru 834/2007, il-Kummissjoni għandha tingħata s-setgħa li tadotta ċerti atti rigward id-dokumenti maħsuba għall-awtoritajiet doganali f’pajjiżi terzi, b’mod partikolari ċertifikat ta’ esportazzjoni organika, f’format elettroniku meta jkun possibbli, id-dokumenti neċessarji għall-finijiet tal-importazzjoni, f’format elettroniku wkoll meta dan ikun possibbli, il-kriterji għar-rikonoxximent jew għall-irtirar tar-rikonoxximent tal-awtoritajiet tal-kontroll jew tal-korpi ta’ kontroll fil-kuntest tal-importazzjoni ta’ prodotti organiċi konformi, u fir-rigward tal-informazzjoni meħtieġa għas-superviżjoni tar-rikonoxximent tagħhom u l-eżerċizzju ta’ dik is-superviżjoni mill-Kummissjoni, inkluż eżami fuq il-post, li għandha tintbagħat mill-pajjiżi terzi rikonoxxuti skont dak ir-Regolament. (70) Għandha ssir dispożizzjoni li tiżgura li l-moviment tal-prodotti organiċi li kienu suġġetti għall-kontroll fi Stat Membru wieħed u li jikkonformaw ma’ dan ir-Regolament ma jistax jiġi ristrett fi Stat Membru ieħor. Sabiex jiġi żgurat il-funzjonament xieraq tas-suq uniku u l-kummerċ bejn l-Istati Membri, il-Kummissjoni għandha tingħata s-setgħa li tistabbilixxi r-regoli marbutin mal-moviment liberu tal-prodotti organiċi. (71) Biex tinkiseb l-informazzjoni affidabbli meħtieġa għall-implimentazzjoni ta’ dan ir-Regolament, l-Istati membri għandhom jgħaddu l-informazzjoni meħtieġa lill-Kummissjoni kull sena. Għal raġunijiet ta’ ċarezza u trasparenza, l-Istati Membri għandhom iżommu listi aġġornati tal-awtoritajiet kompetenti, l-awtoritajiet ta’ kontroll u l-korpi ta’ kontroll. Il-listi tal-awtoritajiet ta’ kontroll u l-korpi ta’ kontroll għandhom jiġu ppubblikati mill-Istati Membri u jiġu ppubblikati kull sena mill-Kummissjoni. (72) Jeħtieġ li jiġu stabbiliti miżuri li jiżguraw tranżizzjoni mingħajr intoppi għal xi bidliet fil-qafas ġuridiku li jirregola l-importazzjoni tal-prodotti organiċi fl-Unjoni, kif introdotti minn dan ir-Regolament. B’mod partikolari, biex tiġi żgurata tranżizzjoni mingħajr intoppi mill-qafas ġuridiku l-antik għall-qafas ġuridiku l-ġdid, il-Kummissjoni għandha tingħata s-setgħa li tadotta ċerti atti għandha fir-rigward tar-regoli relatati mal-perjodi ta’ konverżjoni li jibdew skont ir-Regolament (KE) Nru 834/2007, b’deroga mir-regola ġenerali li ebda perjodu preċedenti ma jista’ jiġi rikonoxxut b’mod retroattiv bħala parti mill-perjodu ta’ konverżjoni. (73) Barra minn hekk, għandha tiġi stabbilita data għall-iskadenza tar-rikonoxximent tal-awtoritajiet ta’ kontroll u l-korpi ta’ kontroll għall-finijiet tal-ekwivalenza, u għandhom jiġu stabbiliti dispożizzjonijiet li jindirizzaw is-sitwazzjoni sal-iskadenza tar-rikonoxximent tagħhom. Għandhom jiġu stabbiliti wkoll dispożizzjonijiet rigward applikazzjonijiet minn pajjiżi terzi għall-finijiet ta’ ekwivalenza li tressqu skont ir-Regolament (KE) Nru 834/2007 u li huma pendenti fiż-żmien tad-dħul fis-seħħ ta’ dan ir-Regolament. (74) Sabiex tiġi żgurata l-ġestjoni tal-lista tal-awtoritajiet ta’ kontroll u l-korpi ta’ kontroll rikonoxxuti għall-finijiet ta’ ekwivalenza skont ir-Regolament (KE) Nru 834/2007 u biex tkun iffaċilitata t-tlestija tal-eżaminazzjoni tal-applikazzjonijiet għar-rikonoxximent tal-ekwivalenza minn pajjiżi terzi li jkunu pendenti fid-data tad-dħul fis-seħħ ta’ dan ir-Regolament, il-Kummissjoni għandha tingħata s-setgħa li tadotta ċerti atti fir-rigward tal-informazzjoni li għandha tintbagħat minn dawk l-awtoritajiet ta’ kontroll jew mill-korpi ta’ kontroll, li hija neċessarja għas-superviżjoni ta’ dan ir-rikonoxximent u fir-rigward tal-eżerċizzju ta’ dik is-superviżjoni mill-Kummissjoni, kif ukoll fir-rigward ta’ kull regola proċedurali għall-eżaminazzjoni tal-applikazzjonijiet pendenti minn pajjiżi terzi. (75) Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, il-Kummissjoni għandha tingħata s-setgħat ta’ implimentazzjoni rigward id-dettalji tekniċi għall-istabbiliment tal-bażi tad-dejta għall-elenkar tal-varjetajiet li għalihom huwa disponibbli materjal riproduttiv tal-pjanti miksub bil-metodu ta’ produzzjoni organiku; rigward l-awtorizzazzjoni jew l-irtirar tal-awtorizzazzjoni tal-prodotti u s-sustanzi li jistgħu jintużaw fil-produzzjoni organika b’mod ġenerali, u fil-produzzjoni tal-ikel organiku pproċessat b’mod partikolari, inklużi l-proċeduri li għandhom jiġu segwiti għall-awtorizzazzjoni, u l-listi ta’ dawk il-prodotti u s-sustanzi u, fejn xieraq, id-deskrizzjoni tagħhom, ir-rekwiżit kompożizzjonali u l-kundizzjonijiet għall-użu; rigward il-modalitajiet speċifiċi u prattiċi tal-preżentazzjoni, il-kompożizzjoni u d-daqs tal-indikazzjonijiet li jirreferu għan-numru tal-kodiċi tal-awtoritajiet ta’ kontroll u l-korpi ta’ kontroll, u tal-indikazzjoni tal-post fejn il-materja prima agrikola tkun tkabbret; rigward id-dettalji u l-ispeċifikazzjonijiet tal-kontenut, tal-forma u tal-mod li bihom l-operaturi u l-gruppi ta’ operaturi għandhom jinnotifikaw lill-awtoritajiet kompetenti bl-attività tagħhom, u l-forma tal-pubblikazzjoni tat-tariffi li jistgħu jinġabru fuq il-kontrolli; rigward l-iskambju tal-informazzjoni bejn gruppi ta’ operaturi u awtoritajiet kompetenti, awtoritajiet ta’ kontroll, u korpi ta’ kontroll, u bejn l-Istati Membri u l-Kummissjoni; rigward ir-rikonoxximent jew l-irtirar tar-rikonoxximent tal-awtoritajiet ta’ kontroll jew tal-korpi ta’ kontroll li huma kompetenti biex iwettqu l-kontrolli f’pajjiżi terzi, u l-istabbiliment tal-lista ta’ dawk l-awtoritajiet ta’ kontroll u l-korpi ta’ kontroll, u r-regoli li jiżguraw l-applikazzjoni ta’ miżuri b’rabta mal-każijiet ta’ nuqqas ta’ konformità, jew suspett tiegħu, li jaffettwaw l-integrità tal-prodotti organiċi importati; rigward l-istabbiliment ta’ lista ta’ pajjiżi terzi rikonoxxuti skont l-Artikolu 33(2) tar-Regolament (KE) Nru 834/2007 u l-emenda ta’ dik il-lista, kif ukoll regoli li jiżguraw l-applikazzjoni ta’ miżuri għal każijiet ta’ nuqqas ta’ konformità jew suspett tiegħu, li jaffettwaw l-integrità ta’ prodotti organiċi importati minn dawk il-pajjiżi; rigward is-sistema li għandha tintuża għat-trażmissjoni tal-informazzjoni neċessarja għall-implimentazzjoni u l-monitoraġġ ta’ dan ir-Regolament; u rigward l-istabbiliment tal-lista tal-awtoritajiet ta’ kontroll u l-korpi ta’ kontroll rikonoxxuti skont l-Artikolu 33(3) tar-Regolament (KE) Nru 834/2007, u l-emenda ta’ dik il-lista. Dawk is-setgħat għandhom jiġu eżerċitati skont ir-Regolament (KE) Nru 182/2011 tal-Parlament Ewropew u tal-Kunsill[34]. (76) Il-Kummissjoni għandha tingħata s-setgħa li tadotta atti ta’ implimentazzjoni li jkunu applikabbli minnufih meta, f’każijiet ġustifikati relatati mal-protezzjoni kontra prattiki inġusti jew prattiki li huma inkompatibbli mal-prinċipji u r-regoli dwar il-produzzjoni organika, jew relatati mal-protezzjoni tal-fiduċja tal-konsumaturi jew mal-protezzjoni tal-kompetizzjoni ġusta bejn l-operaturi, ikun hemm raġunijiet importanti ferm ta’ urġenza li jirrikjedu hekk biex jiżguraw l-applikazzjoni ta’ miżuri b’rabta mal-każijiet ta’ nuqqas ta’ konformità, jew is-suspett tiegħu, li jaffettwaw l-integrità ta’ prodotti organiċi importati taħt il-kontroll ta’ awtoritajiet ta’ kontroll rikonoxxuti jew ta' korpi ta’ kontroll. (77) Biex tiġi żgurata tranżizzjoni bla intoppi bejn minn naħa r-regoli stipulati fir-Regolament (KE) Nru 834/2007, dwar l-oriġini organika tal-materjal tar-riproduzzjoni tal-pjanti, ir-regoli dwar l-annimali għal skopijiet ta’ tgħammir, u l-eċċezzjoni għar-regoli dwar il-produzzjoni adottati skont l-Artikolu 22 ta’ dak ir-Regolament, u min-naħa l-oħra r-regoli l-ġodda tal-produzzjoni dwar il-pjanti u l-prodotti tal-pjanti, u dwar il-bhejjem,t stipulati f’dan ir-Regolament, il-Kummissjoni għandha tingħata s-setgħa li tadotta ċerti atti rigward l-għoti ta’ eċċezzjonijiet, fejn l-eċċezzjonijiet jitqiesu li jkunu meħtieġa biex jiżguraw l-aċċess għall-materjal ta’ riproduzzjoni tal-pjanti u għall-annimali ħajjin għal skopijiet ta’ tgħammir, li jistgħu jintużaw fil-produzzjoni organika. Peress li dawk l-atti huma transitorji fl-għamla tagħhom, għandhom japplikaw għal perjodu ta’ żmien limitat. (78) Il-Kummissjoni għandha tqis is-sitwazzjoni tad-disponibbiltà ta’ materjal organiku tar-riproduzzjoni tal-pjanti u tal-annimali ħajjin għal finijiet ta’ tgħammir, u tippreżenta rapport għal dan l-għan lill-Parlament Ewropew u lill-Kunsill fl-2021. (79) Għandha ssir dispożizzjoni biex ikun permess l-użu sħiħ tal-istokkijiet ta’ prodotti li ġew prodotti skont ir-Regolament (KE) Nru 834/2007 u tqiegħdu fis-suq, qabel ma jibda japplika dan ir-Regolament. (80) Ir-reviżjoni tal-qafas leġiżlattiv għall-produzzjoni organika u għat-tikkettar ta’ prodotti organiċi wriet li l-ħtiġijiet speċifiċi relatati mal-kontrolli uffiċjali u attivitajiet uffiċjali oħrajn imwettqin skont ir-Regolament (UE) Nru XXX/XXX (ir-Regolament dwar il-kontrolli uffiċjali) jeħtieġu dispożizzjonijiet li jindirizzaw aħjar każi ta’ nuqqas ta’ konformità. Barra minn hekk, id-dispożizzjonijiet tar-Regolament (UE) Nru XXX/XXX [ir-Regolament dwar il-kontrolli uffiċjali] relatati mal-kompiti u r-responsabbiltajiet tal-awtoritajiet kompetenti, mal-approvazzjoni u s-superviżjoni ta’ korpi delegati, maċ-ċertifikazzjoni uffiċjali, mal-obbligi ta’ rapportar u mal-assistenza amministrattiva, għandhom jiġu addattati għall-ħtiġijiet speċifiċi tas-settur tal-produzzjoni organika. Għalhekk, ir-Regolament (UE) Nru XXX/XXX [Regolament dwar il-kontrolli uffiċjali] għandu jiġi emendat kif xieraq. (81) Minħabba li l-għanijiet ta’ dan ir-Regolament, b’mod partikolari l-kompetizzjoni ġusta u t-tħaddim tajjeb tas-suq intern tal-prodotti organiċi, kif ukoll l-iżgurar tal-fiduċja tal-konsumatur f’dawk il-prodotti u fil-logo tal-produzzjoni organika tal-Unjoni Ewropea, ma jistgħux jinkisbu b’mod suffiċjenti mill-Istati Membri waħedhom, iżda minħabba l-armonizzazzjoni tar-regoli meħtieġa dwar il-produzzjoni organika, jistgħu jinkisbu aħjar fil-livell tal-Unjoni, l-Unjoni tista’ tadotta miżuri, b’konformità mal-prinċipju tas-sussidjarjetà, kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ biex jinkisbu dawn l-għanijiet. (82) Jixraq li tingħata data ta’ applikazzjoni ta’ dan ir-Regolament li tagħti l-possibbiltà lill-operaturi li jaddattaw għar-rekwiżiti l-ġodda. ADOTTAW DAN IR-REGOLAMENT: Kapitolu I Suġġett, kamp ta’ applikazzjoni u definizzjonijiet Artikolu 1 Is-suġġett Dan ir-Regolament jistabbilixxi l-prinċipji tal-produzzjoni organika u jistabbilixxi r-regoli li jikkonċernaw il-produzzjoni organika u l-użu ta’ indikazzjonijiet li jirreferu għalih fit-tikkettar u r-reklamar. Artikolu 2 Il-kamp ta' applikazzjoni 1. Dan ir-Regolament għandu japplika għall-prodotti agrikoli elenkati fl-Anness I tat-Trattat dwar il-Funzjonament tal-Unjoni Ewropea (‘It-Trattat’) u għal xi prodotti oħrajn elenkati fl-Anness I ta’ dan ir-Regolament, safejn dawk il-prodotti agrikoli u dawk il-prodotti l-oħrajn huma maħsubin li jiġu prodotti, ippreparati, distribwiti, kummerċjalizzati, importati jew esportati bħala organiċi. Il-prodotti tal-kaċċa u tas-sajd ta’ annimali selvaġġi ma għandhomx jiġu kkunsidrati bħala prodotti organiċi. 2. Dan ir-Regolament għandu japplika għal kull operatur involut f’kull stadju tal-attivitajiet ta' produzzjoni, preparazzjoni u distribuzzjoni, marbutin mal-prodotti msemmija fil-paragrafu 1. L-operazzjonijiet ta’ forniment tal-ikel għall-massa mwettqa minn fornitur tal-ikel għall-massa kif iddefinit fil-punt (d) tal-Artikolu 2(2) tar-Regolament (UE) Nru 1169/2011 tal-Parlament Ewropew u tal-Kunsill[35] ma għandhomx ikunu suġġetti għal dan ir-Regolament. L-Istati Membri jistgħu japplikaw regoli nazzjonali jew, fin-nuqqas tagħhom, standards privati dwar it-tikkettar u l-kontroll ta’ prodotti li joriġinaw minn operazzjonijiet ta’ forniment tal-ikel għall-massa. 3. Dan ir-Regolament għandu japplika mingħajr ħsara għal leġiżlazzjoni relatata tal-Unjoni fl-oqsma ta’, inter alia, is-sikurezza tal-katina alimentari, is-saħħa u t-trattament xieraq tal-annimali, is-saħħa tal-pjanti, u l-materjal ta’ riproduzzjoni tal-pjanti, u b’mod partikolari għar-Regolament (UE) Nru XX/XXX tal-Parlament Ewropew u tal-Kunsill[36] (materjal ta’ riproduzzjoni tal-pjanti) u r-Regolament (UE) Nru XX/XXXX tal-Parlament Ewropew u tal-Kunsill[37]). 4. Dan ir-Regolament għandu japplika mingħajr ħsara għal dispożizzjonijiet speċifiċi oħrajn tal-Unjoni relatati mat-tqegħid fis-suq ta’ prodotti u b’mod partikolari, għar-Regolament (UE) Nru 1308/2013 tal-Parlament Ewropew u tal-Kunsill[38]u r-Regolament (UE) Nru 1169/2011. 5. Sabiex jiġu kkunsidrati informazzjoni ġdida dwar metodi ta’ produzzjoni jew materjali jew impenji internazzjonali, il-Kummissjoni għandha tingħata s-setgħa li tadotta atti ddelegati skont l-Artikolu 36 li jemenda l-lista ta’ prodotti stabbilita fl-Anness I. Il-prodotti li huma marbuta mill-qrib ma’ prodotti agrikoli biss għandhom ikunu eliġibbli għall-inklużjoni f’dik il-lista. Artikolu 3 Definizzjonijiet Għall-finijiet ta' dan ir-Regolament, għandhom japplikaw id-definizzjonijiet li ġejjin: (1) ‘produzzjoni organika’ tfisser l-użu ta’ metodi ta’ produzzjoni li jikkonformaw ma’ dan ir-Regolament, fl-istadji kollha tal-produzzjoni, tal-preparazzjoni u tad-distribuzzjoni; (2) ‘organiku’ tfisser ġej minn jew relatat ma' produzzjoni organika; (3) ‘materja prima agrikola’ tfisser prodott agrikolu li ma ġie suġġett għal ebda operazzjoni ta’ preservazzjoni jew ipproċessar’; (4) ‘miżuri preventivi’ tfisser miżuri li għandhom jitwettqu biex jiżguraw il-kwalità tal-ħamrija kif ukoll il-prevenzjoni u l-kontroll ta’ organiżmi ta’ ħsara u ħaxix ħażin, u li jipprevjenu l-kontaminazzjoni bi prodotti jew sustanzi li mhumiex awtorizzati skont dan ir-Regolament; (5) ‘konverżjoni’ tfisser it-tranżizzjoni minn produzzjoni mhux organika għal produzzjoni organika f’perjodu ta’ żmien speċifiku; (6) ‘operatur’ tfisser il-persuna naturali jew ġuridika responsabbli biex tiżgura l-konformità ma’ dan ir-Regolament fl-istadji kollha tal-produzzjoni, il-preparazzjoni u d-distribuzzjoni taħt il-kontroll tagħhom; (7) ‘grupp ta’ operaturi’ tfisser grupp li fih kull operatur huwa bidwi li għandu azjenda sa ħames ettari ta’ erja agrikola utilizzata u li jista’, minbarra l-produzzjoni tal-ikel u tal-għalf, ikun involut fl-ipproċessar tal-ikel jew tal-għalf; (8) ‘bidwi’ tfisser persuna fiżika jew ġuridika, jew grupp ta’ persuni fiżiċi jew ġuridiċi, indipendentement mill-istatus ġuridiku mogħti lit-tali grupp u lill-membri tiegħu mil-liġi nazzjonali, li jerżerċita attività agrikola. (9) ‘żona agrikola’ tfisser żona agrikola kif iddefinita fil-punt (e) tal-Artikolu 4(1) tar-Regolament (UE) Nru 1307/2013; (10) ‘pjanti’ tfisser pjanti kif iddefiniti fil-punt 5 tal-Artikolu 3 tar-Regolament (KE) Nru 1107/2009; (11) ‘il-produzzjoni tal-pjanti’ tfisser il-produzzjoni ta' prodotti tal-għelejjel agrikoli u tinkludi l-ħsad ta' prodotti ta' pjanti slavaġ għal finijiet kummerċjali; (12) ‘il-prodotti tal-pjanti’ tfisser prodotti kif iddefiniti fil-punt 6 tal-Artikolu 3 tar-Regolament (KE) Nru 1107/2009; (13) ‘pest’ tfisser pest kif iddefinit fl-Artikolu 1(1) tar-Regolament (UE) Nru XX/XXXX (miżuri protettivi kontra pesti tal-pjanti); (14) ‘prodotti għall-protezzjoni tal-pjanti’ tfisser prodotti msemmija fl-Artikolu 2 tar-Regolament (KE) Nru 1107/2009; (15) ‘il-produzzjoni tal-bhejjem’ tfisser il-produzzjoni ta' annimali terrestri domestiċi jew iddomestikati, inklużi l-insetti; (16) ‘veranda’ tfisser parti addizzjonali ma' bini għall-bhejjem li tkun imsaqqfa, mhux insulata u fuq barra, li l-itwal parti tagħha ġeneralment tkun mgħammra b’ċint tal-wajer jew tan-nett bil-klima ta’ barra, b’dawl naturali u artifiċjali u art b’mifrex (demel u tiben) ta’ taħt il-bhejjem; (17) ‘akkwakultura’ tfisser akkwakultura kif iddefinita fil-punt (25) tal-Artikolu 4(1) tar-Regolament (UE) Nru 1380/2013 tal-Parlament Ewropew u tal-Kunsill[39]; (18) ‘trattament veterinarju’ tfisser il-korsijiet kollha ta' trattament ta' kura jew ta' prevenzjoni kontra okkorrenza waħda ta' marda speċifika; (19) ‘prodotti mediċinali veterinarji’ tfisser il-prodotti mediċinali veterinarji kif iddefiniti fil-punt 2 tal-Artikolu 1 tad-Direttiva 2001/82/KE tal-Parlament Ewropew u tal-Kunsill[40]; (20) ‘preparazzjoni’ tfisser l-operazzjonijiet ta’ preservazzjoni jew l-ipproċessar ta’ prodotti organiċi, inklużi l-qtil u t-tqattigħ ta' prodotti tal-annimali, l-ippakkjar, it-tikkettar jew l-alterazzjonijiet li jsiru fit-tikkettar relatat mal-produzzjoni organika; (21) ‘ikel’ tfisser ikel kif iddefinit fl-Artikolu 2 tar-Regolament (KE) Nru 178/2002 tal-Parlament Ewropew u tal-Kunsill[41]; (22) ‘għalf’ tfisser għalf kif iddefinit fl-Artikolu 3(4) tar-Regolament (KE) Nru 178/2002; (23) ‘materjal tal-għalf’ tfisser materjal tal-għalf kif iddefinit fil-punt (g) tal-Artikolu 3(2) tar-Regolament (KE) Nru 767/2009 tal-Parlament Ewropew u tal-Kunsill[42]; (24) ‘għalf f’konverżjoni’ tfisser għalf prodott matul perjodu ta’ konverżjoni, minbarra dak maħsud fit-12-il xahar wara l-bidu tal-konverżjoni; (25) ‘tqegħid fis-suq’ tfisser tqegħid fis-suq kif iddefinit fil-punt 8 tal-Artikolu 3 tar-Regolament (KE) Nru 178/2002; (26) ‘traċċabbiltà’ tfisser traċċabbiltà kif iddefinita fil-punt 15 tal-Artikolu 3 tar-Regolament (KE) Nru 178/2002; (27) ‘stadji ta' produzzjoni, preparazzjoni u distribuzzjoni" tfisser kull stadju li jinkludi u jibda mill-produzzjoni primarja ta' prodott organiku sal-ħażna, l-iproċessar, it-trasporta, il-bejgħ jew il-forniment, inklużi, lill-konsumatur aħħari, u fejn relevanti, l-attivitajiet tat-tikkettar, ir-reklamar, l-importazzjoni, l-esportazzjoni u s-sottokuntrattar; (28) ‘ċirkustanzi katastrofiċi’ tfisser ċirkustanzi li jirriżultaw minn ‘avvenimenti klimatiċi negattivi’, ‘inċident ambjentali’, ‘diżastru naturali’ jew ‘avveniment katastrofiku’ kif iddefiniti rispettivament fil-punti (h), (j), (k) u (l) tal-Artikolu 2(1) tar-Regolament (UE) Nru 1305/2013; (29) ‘ingredjent’ tfisser ingredjent kif iddefinit fil-punt (f) tal-Artikolu 2(2) tar-Regolament (UE) Nru 1169/2011; (30) ‘tikkettar’ tfisser tikkettar kif iddefinit fil-punt (j) tal-Artikolu 2(2) tar-Regolament (UE) Nru 1169/2011; (31) ‘reklamar’ tfisser kull preżentazzjoni ta’ prodotti organiċi għall-pubbliku, bi kwalunkwe mezz minbarra tikketta, li hija maħsuba biex tinfluwenza u tifforma attitudnijiet, twemmin u imġibiet sabiex jiġi promoss direttament jew indirettament il-bejgħ ta’ prodotti organiċi, jew li x'aktarx ikollha dan l-effett; (32) ‘awtoritajiet kompetenti’ tfisser awtoritajiet kompetenti kif iddefiniti fil-punt 5 tal-Artikolu 2 tar-Regolament (UE) Nru XXX/XXX [ir-Regolament dwar il-Kontrolli Uffiċjali]; (33) ‘awtorità ta’ kontroll’ tfisser awtorità ta’ kontroll tal-produzzjoni organika u tat-tikkettar ta’ prodotti organiċi kif iddefinit fil-punt 39 tal-Artikolu 2 tar-Regolament (UE) Nru XXX/XXX [ir-Regolament dwar il-Kontrolli Uffiċjali]; (34) ‘korp ta’ kontroll’ tfisser korp delegat kif iddefinit fil-punt 38 tal-Artikolu 2 tar-Regolament (UE) Nru XXX/XXXX [ir-Regolament dwar il-Kontrolli Uffiċjali], kif ukoll korp rikonoxxut mill-Kummissjoni jew minn pajjiż terz li jkun rikonoxxut mill-Kummissjoni biex iwettaq il-kontrolli f’pajjiżi terzi fuq l-importazzjoni ta’ prodotti organiċi fl-Unjoni; (35) ‘nuqqas ta’ konformità’ tfisser nuqqas ta’ konformità ma’ dan ir-Regolament; (36) ‘organiżmu ġenetikament immodifikat’ tfisser organiżmu ġenetikament immodifikat kif iddefinit fil-punt (2) tal-Artikolu 2 tad-Direttiva 2001/18/KE tal-Parlament Ewropew u tal-Kunsill[43] li ma jinkisibx permezz ta’ tekniki ta’ modifikazzjonijiet ġenetiċi elenkati fl-Anness I.B ta’ dik id-Direttiva, minn hawn ’il quddiem msemmija bħala ‘OĠM’; (37) ‘prodott minn OĠM’ tfisser idderivat kollu jew parti minnu minn OĠM iżda li ma jinkludix jew ma jikkonsistix f’OĠM; (38) ‘prodott b’OĠM’ tfisser idderivat bl-użu ta’ OĠM bħala l-aħħar organiżmu ħaj fil-proċess tal-produzzjoni, iżda li ma fihx jew li ma jikkonsistix minn OĠM u lanqas ma huwa prodott minn OĠM; (39) ‘addittiv tal-ikel’ tfisser addittiv kif iddefinit fil-punt (a) tal-Artikolu 3(2) tar-Regolament (KE) Nru 1333/2008 tal-Parlament Ewropew u tal-Kunsill[44]; (40) ‘addittiv tal-għalf’ tfisser addittiv tal-għalf kif iddefinit fil-punt (a) tal-Artikolu 2(2) tar-Regolament (KE) Nru 1831/2003 tal-Parlament Ewropew u tal-Kunsill[45]; (41) ‘ekwivalenza’ tfisser l-ilħuq tal-istess għanijiet u prinċipji bl-applikazzjoni ta’ regoli li jiżguraw l-istess livell ta’ garanzija ta’ konformità; ‘għajnuna għall-ipproċessar’ tfisser għajnuna għall-ipproċessar kif iddefinita fil-punt (b) tal-Artikolu 3(2) tar-Regolament (KE) Nru 1333/2008; (42) ‘enżima tal-ikel’ tfisser enżima tal-ikel kif iddefinita fil-punt (a) tal-Artikolu 3(2) tar-Regolament (KE) Nru 1332/2008 tal-Parlament Ewropew u tal-Kunsill[46]; (43) ‘radjazzjoni ionizzanti’ tfisser radjazzjoni ionizzanti kif iddefinita fl-Artikolu 1 tad-Direttiva tal-Kunsill 96/29/Euratom[47]. Kapitolu II Il-prinċipji tal-produzzjoni organika Artikolu 4 Il-prinċipji ġenerali Il-produzzjoni organika hija sistema ta’ ġestjoni sostenibbli għall-agrikoltura li hija bbażata fuq il-prinċipji ġenerali li ġejjin: (a) ir-rispett għas-sistemi u ċ-ċikli tan-natura u s-sostenn u t-tisħiħ tal-qagħda tal-ħamrija, tal-ilma, tal-ajru u tal-bijodiversità, tas-saħħa tal-pjanti u tal-annimali u tal-bilanċ bejniethom; (b) kontribut għal livell għoli ta’ bijodiversità; (c) l-użu responsabbli tal-enerġija u r-riżorsi naturali bħall-ilma, il-ħamrija, il-materja organika u l-arja; (d) l-osservazzjoni ta’ standards għoljin ta' trattament xieraq tal-annimali u b’mod partikolari l-issodisfar tal-ħtiġijiet speċifiċi għall-ispeċi tal-imġiba tal-annimali; (e) it-tfassil u l-ġestjoni xierqa ta' proċessi bijoloġiċi bbażati fuq sistemi ekoloġiċi bl-użu ta' riżorsi naturali li huma interni fis-sistema b'metodi li: (i) jużaw organiżmi ħajjin u metodi mekkaniċi ta’ produzzjoni; (ii) jipprattikaw kultivazzjoni ta’ prodotti tar-raba’ u trobbija tal-annimali relatati mal-art jew jipprattikaw akkwakultura li tikkonforma mal-prinċipju ta’ esplojtazzjoni sostenibbli tas-sajd; (iii) jeskludu l-użu ta’ OĠM u prodotti magħmula minn OĠM bl-eċċezzjoni ta’ prodotti mediċinali veterinarji; (iv) huma bbażati fuq l-użu ta’ miżuri preventivi, fejn xieraq; (f) ir-restrizzjoni tal-użu ta' inputs esterni. Meta jkunu meħtieġa inputs esterni jew meta l-prattiki u l-metodi xierqa ta’ ġestjoni msemmija fil-punt (e) ma jkunux jeżistu, dawn għandhom jiġu limitati għal: (i) inputs minn produzzjoni organika; (ii) sustanzi naturali jew sustanzi dderivati b’mod naturali; (iii) fertilizzanti minerali b’sollubbiltà baxxa; (g) l-adattament, fejn meħtieġ, u fi ħdan il-qafas ta’ dan ir-Regolament, tal-proċess ta’ produzzjoni b’kunsiderazzjoni tal-istatus sanitarju, id-differenzi reġjonali fil-bilanċ ekoloġiku, il-klima u l-kundizzjonijiet lokali, l-istadji ta’ żvilupp u l-prattiki speċifiċi tat-trobbija tal-annimali. Artikolu 5 Prinċipji speċifiċi applikabbli għal attivitajiet agrikoli u tal-akkwakultura Fil-kuntest ta’ attivitajiet agrikoli u tal-akkwakultura, il-produzzjoni organika għandha tkun b’mod partikolari bbażata fuq il-prinċipji speċifiċi li ġejjin: (a) iż-żamma u t-titjib tal-ħajja tal-ħamrija u l-fertilità naturali tal-ħamrija, l-istabbilità tal-ħamrija u ż-żamma tal-ilma mill-ħamrija u l-bijodiversità tal-ħamrija, il-prevenzjoni u l-ġlieda kontra t-telf ta’ materja organika fil-ħamrija, it-tirsis u l-erożjoni tal-ħamrija, u n-nutriment tal-pjanti primarjament permezz tal-ekosistema tal-ħamrija; (b) il-limitazzjoni tal-użu ta’ riżorsi li ma jiġġeddux u l-minimu possibbli ta' inputs esterni; (c) ir-riċiklaġġ tal-iskart u tal-prodotti sekondarji li joriġinaw mill-pjanti jew mill-annimali bħala input għall-produzzjoni tal-pjanti u tal-annimali; (d) il-manteniment tas-saħħa tal-pjanti permezz ta’ miżuri preventivi, b’mod partikolari l-għażla ta’ speċijiet, varjetajiet jew materjali eteroġeni xierqa, reżistenti għall-organiżmi ta’ ħsara jew għall-mard, newba xierqa tal-uċuħ tar-raba’, metodi mekkaniċi u fiżiċi u l-protezzjoni tal-għedewwa naturali tal-pesti; (e) l-għażla ta’ razez b’kunsiderazzjoni għall-kapaċità tal-annimali biex jaddattaw għal kundizzjonijiet lokali, il-vitalità tagħhom u r-reżistenza tagħhom għall-mard u l-problemi tas-saħħa; l-applikazzjoni ta’ prattiki ta’ trobbija tal-annimali addattati skont il-lokalità u relatati mal-art, li jtejbu s-sistema ta’ immunizzazzjoni u li jsaħħu d-difiża naturali kontra l-mard, inkluż, b’mod partikolari, l-eżerċizzju regolari u l-aċċess għal spazji fil-miftuħ u mergħat, fejn xieraq; (f) l-osservanza ta' livell għoli ta' trattament tal-annimali filwaqt li jiġu rrispettati l-ħtiġijiet speċifiċi tal-ispeċijiet; (g) l-għalf tal-bhejjem magħmul minn għalf organiku kompost minn ingredjenti agrikoli minn produzzjoni organika u minn sustanzi naturali mhux agrikoli; (h) l-esklużjoni ta’ inġinerija ġenetika, il-klonazzjoni ta’ annimali, il-poliplojdi indotti artifiċjalmet u r-radjazzjoni ionizzanti mill-katina kollha tal-ikel organiku; (i) l-issoktar tas-saħħa tal-ambjent akkwatiku u l-kwalità tal-ekosistemi akkwatiċi u terrestri tal-madwar; (j) it-tagħlif tal-organiżmi akkwatiċi b’għalf minn esplojtazzjoni sostenibbli tas-sajd skont ir-Regolament (UE) Nru 1380/2013 jew b’għalf organiku kompost minn ingredjenti agrikoli minn produzzjoni organika, inkluża l-akkwakultura organika, u minn sustanzi naturali mhux agrikoli. Artikolu 6 Prinċipji speċifiċi applikabbli għall-ipproċessar tal-ikel u l-għalf organiku Il-produzzjoni tal-ikel u l-għalf organiċi pproċessati għandha b’mod partikolari tkun ibbażata fuq il-prinċipji speċifiċi li ġejjin: (a) il-produzzjoni tal-ikel organiku minn ingredjenti agrikoli organiċi; (b) il-produzzjoni tal-għalf organiku minn materjali ta’ għalf organiku; (c) il-limitazzjoni tal-użu ta’ addittivi tal-ikel, ta' ingredjenti mhux organiċi b’funzjonijiet partikolarment teknoloġiċi u sensorji u ta’ mikronutrijenti u għajnuniet għall-ipproċessar, sabiex dawn jintużaw għal limitu minimu u f’każijiet biss ta’ bżonn teknoloġiku essenzjali u għal finijiet nutrittivi partikolari; (d) il-limitazzjoni tal-użu ta’ addittivi tal-għalf u għajnuniet għall-ipproċessar sa limitu minimu u f’każijiet ta’ ħtiġijiet teknoloġiċi jew zootekniċi essenzjali biss jew għal finijiet nutrittivi partikolari; (e) l-esklużjoni ta' sustanzi u metodi ta' pproċessar li jistgħu jqarrqu fir-rigward tan-natura vera tal-prodott; (f) l-ipproċessar għaqli tal-ikel jew tal-għalf, preferibbilment bl-użu ta’ metodi bijoloġiċi, mekkaniċi u fiżiċi. Kapitolu III Ir-regoli dwar il-produzzjoni Artikolu 7 Regoli ġenerali tal-produzzjoni 1. L-operaturi għandhom jikkonformaw mar-regoli ta’ produzzjoni ġenerali li ġejjin: (a) l-azjenda agrikola kollha jew l-operazzjoni tal-akkwakultura għandha tiġi ġestita skont ir-rekwiżiti applikabbli għall-produzzjoni organika; (b) sakemm ma jkunx stipulat mod ieħor fil-punt 2.2 tal-Parti IV u l-punt 1.3 tal-Parti VI tal-Anness II, huma biss prodotti u sustanzi awtorizzati skont l-Artikolu 19 li jistgħu jintużaw fl-agrikoltura u fl-akkwakultura organiċi, sakemm il-prodott jew is-sustanza inkwistjoni jkunu ġew awtorizzati għall-użu fl-agrikoltura u l-akkwakultura skont id-dispożizzjonijiet rilevanti tal-liġi tal-Unjoni u, fejn hemm bżonn, fl-Istati Membri kkonċernati, skont id-dispożizzjonijiet nazzjonali bbażati fuq il-liġi tal-Unjoni; (c) l-użu tar-radjazzjoni ionizzanti għat-trattament tal-ikel jew tal-għalf organiku jew ta’ materja prima użata fl-ikel jew fl-għalf organiku għandu jiġi pprojbit; (d) l-operaturi organiċi minbarra l-mikroimpriżi, il-bdiewa u operaturi li jipproduċu l-alka jew l-annimali tal-akkwakultura, għandhom jistabbilixxu sistema ta’ ġestjoni ambjentali bl-għan li jtejbu l-prestazzjoni ambjentali tagħhom. 2. Sabiex tiġi żgurata l-applikazzjoni korretta tar-regoli ġenerali tal-produzzjoni, il-Kummissjoni għandha tingħata s-setgħa li tadotta atti ddelegati skont l-Artikolu 36 li jipprevedi l-kriterji li tikkorrispondi għalihom is-sistema ta’ ġestjoni ambjentali msemmija fil-punt (d) tal-paragrafu 1. Dawk il-kriterji għandhom iqisu l-ispeċifiċitajiet tal-impriżi żgħar u medji. Artikolu 8 Il-konverżjoni 1. Il-bdiewa u l-operaturi li jipproduċu l-alka jew l-annimali tal-akkwakultura għandhom josservaw perjodu ta’ konverżjoni. Matul il-perjodu kollu tal-konverżjoni, huma għandhom japplikaw ir-regoli dwar il-produzzjoni organika stabbiliti f’dan ir-Regolament u, b’mod partikolari, ir-regoli speċifiċi dwar il-konverżjoni stabbiliti fl-Anness II. 2. Il-perjodu tal-konverżjoni ma jistax jibda qabel ma l-bdiewa jew l-operaturi li jipproduċu l-alka jew l-annimali tal-akkwakultura jkunu nnotifikaw lill-awtoritajiet kompetenti bl-attività tagħhom skont dan ir-Regolament. (2a) Bħala deroga mill-paragrafu 2, f'każijiet meta l-art tkun tħalliet tistrieħ qabel in-notifika msemmija fl-Artikolu 24(1) għal mill-inqas il-perjodu ta' żmien meħtieġ għall-konverżjoni, u sakemm ikunu sodisfatti r-rekwiżiti meħtieġa l-oħra, ma jkunx meħtieġ perjodu ta' konverżjoni għal din l-art li tħalliet tisserraħ. 3. Ma jista’ jiġi rikonoxxut ebda perjodu preċedenti b’mod retroattiv bħala parti mill-perjodu ta’ konverżjoni. 4. Il-prodotti magħmula matul il-perjodu tal-konverżjoni ma għandhomx jiġu kkummerċjalizzati bħala prodotti organiċi. 5. B’deroga mill-Artikolu 7(1)(a), matul il-perjodu tal-konverżjoni, l-azjenda agrikola tista’ tinqasam f’unitajiet separati b’mod ċar li mhux kollha jiġu ġestiti skont il-produzzjoni organika. Fir-rigward tal-bhejjem, għandhom jiġu involuti speċijiet differenti fil-produzzjoni organika matul il-perjodu tal-konverżjoni. Fir-rigward tal-akkwakultura, tista’ tkun involuta l-istess speċi, dment li jkun hemm separazzjoni adegwata bejn is-siti ta’ produzzjoni. Fir-rigward tal-pjanti, varjetajiet differenti li jistgħu jiġu distinti faċilment għandhom jiġu involuti fil-produzzjoni organika matul il-perjodu tal-konverżjoni. 6. Sabiex jiġu żgurati l-kwalità, it-traċċabbiltà u l-konformità ma’ dan ir-Regolament fir-rigward tal-produzzjoni organika u l-adattament għall-iżviluppi tekniċi, il-Kummissjoni għandha tingħata s-setgħa li tadotta atti ddelegati skont l-Artikolu 36 li jissupplimentaw ir-regoli stabbiliti f’dan l-Artikolu jew li jissupplimentaw u jemendaw ir-regoli stabbiliti fl-Anness II fir-rigward tal-konverżjoni. Artikolu 9 Projbizzjoni tal-użu tal-OĠM 1. L-OĠM u l-prodotti magħmula mill-OĠM ma għandhomx jintużaw fl-ikel jew fl-għalf jew bħala ikel, għalf jew għajnuniet għall-ipproċessar, prodotti għall-protezzjoni tal-pjanti, fertilizzanti, kundizzjonaturi tal-ħamrija, materjal ta’ riproduzzjoni tal-pjanti, mikroorganiżmi u annimali fil-produzzjoni organika. 2. Għall-finijiet tal-paragrafu 1, fir-rigward tal-OĠM jew prodotti magħmula mill-OĠM għall-ikel jew għall-għalf, l-operaturi jistgħu jiddependu fuq it-tikketti ta’ prodott jew kwalunkwe dokument ieħor ta’ akkumpanjament mehmuż jew ipprovdut skont id-Direttiva 2001/18/KE, ir-Regolament (KE) Nru 1829/2003 tal-Parlament Ewropew u tal-Kunsill[48] jew ir-Regolament (KE) Nru 1830/2003 tal-Parlament Ewropew u tal-Kunsill[49]. 3. L-operaturi jistgħu jassumu li ebda OĠM jew prodotti magħmula mill-OĠM ma ntużaw fil-manifattura tal-ikel jew tal-għalf mixtrija meta tali prodotti ma jkunux ittikkettati, jew akkumpanjati minn dokument, skont ir-Regolamenti msemmija fil-paragrafu 2, sakemm ma jkunux kisbu informazzjoni oħra li tindika li t-tikkettar tal-prodotti kkonċernati mhuwiex konformi ma’ dawk ir-Regolamenti. Artikolu 10 Ir-regoli għall-produzzjoni tal-pjanti 1. L-operaturi li jipproduċu l-pjanti jew il-prodotti tal-pjanti għandhom b’mod partikolari jikkonformaw mar-regoli speċifiċi ta’ produzzjoni stabbiliti fil-Parti I tal-Anness II. 2. Kull Stat Membru għandu jiżgura li tiġi stabbilita bażi ta’ dejta kompjuterizzata għall-elenkar tal-varjetajiet u l-materjal eteroġenu, skont ir-Regolament (UE) Nru XX/XXX (il-liġi dwar il-materjal riproduttiv tal-pjanti) li għalihom huma disponibbli fit-territorju tiegħu materjal riproduttiv tal-pjanti miksub mill-metodu ta’ produzzjoni organika. 3. Sabiex jiġu żgurati l-kwalità, it-traċċabbiltà jew il-konformità ma’ dan ir-Regolament fir-rigward tal-produzzjoni ta’ pjanti organiċi u l-adattament għall-iżviluppi tekniċi, il-Kummissjoni għandha tingħata s-setgħa li tadotta atti ddelegati skont l-Artikolu 36 li jemendaw jew jissupplimentaw ir-regoli speċifiċi għall-produzzjoni tal-pjanti fir-rigward ta’: (a) prattiki ta’ kultivazzjoni; (b) il-ġestjoni tal-ħamrija u l-fertilizzazzjoni; (c) is-saħħa tal-pjanti u l-ġestjoni tal